Uporaba evidence imen letalskih potnikov
Pravosodje in notranje zadeve
2006-09-07 - 14:31
Konec septembra se izteče rok za sklenitev novega sporazuma med EU in ZDA o uporabi evidence imen letalskih potnikov (PNR) za boj proti terorizmu in mednarodnemu kriminalu, vključno z organiziranim kriminalom, ter za njihovo preprečevanje. Parlament pri sprejemanju tega dokumenta sicer nima formalne vloge, je pa pripravil priporočilo Svetu EU, saj želi, da se v sporazum vnesejo ustrezne varovalke, ki bodo ZDA zavezale k varovanju osebnih podatkov evropskih potnikov.
Poslanci so v četrtek sprejeli poročilo poslanke Sophie in't VELD (ALDE, NL) o problematiki in tako Svetu EU predlagajo več priporočil:
- da se doseže dogovor o novem kratkoročnem mednarodnem sporazumu, ki bo pokrival obdobje med 1. oktobrom 2006 in novembrom 2007, pri čemer mora imeti vlogo tudi Evropski parlament;
- da se kot v nov sporazum vključi zaveze, ki se jih po dveh letih od začetka veljavnosti sporazuma še vedno v celoti ne izvaja, kot na primer prehod na sistem "PUSH" (kjer bi ameriška stran lahko zaprosila le za podatke o vsakem posameznem primeru in ne bi imela na razpolago kar celotne baze) ter omejitev količine podatkov, ki se jih lahko zahteva;
- da se parlament obvešča o pogajanjih o sporazumu in se predstavnike ustreznega odbora vključi kot opazovalce v pogovore z administracijo ZDA.
V četrtkovi razpravi se je evropski komisar za pravosodje Franco FRATTINI zavezal, da bo Komisija redno obveščala Evropski parlament o poteku pogajanj za sklenitev sporazuma z ameriško administracijo, ki se začnejo jutri v Bruslju.
Poročevalka Sophie in't VELD pa je v svojem nastopu ugotavljala, da razprava o evidenci imen letalskih potnikov poteka v širšem okviru, saj je ameriški predsednik Bush sinoči priznal, da skrivni zapori agencije CIA dejansko obstajajo. "Vprašanje skrivnih zaporov, nezakonitih preletov in posredovanja podatkov o letalskih potnikih zahtevajo, da Evropa odgovori z enim glasom - EU rabi na tem področju enotno politiko," je poudarila poročevalka in dodala, da je sprejem sporazuma, ki bo zapolnil pravno praznino, nujen. Evropska unija bi si morala tudi prizadevati za izboljšave sporazuma, vendar se ameriški strani za to ne mudi. V pogajanjih naj bi si Svet EU prizadeval, da "se začnejo uveljavljati zaveze, ki se jih še vedno ne izvaja v celoti. Poudarjam predvsem prehod s sistema PULL na sistem PUSH (kjer bi ameriška stran lahko zaprosila le za podatke o vsakem posameznem primeru in ne bi imela na razpolago kar celotne baze), ki močno zamuja, obveščanje potnikov in omejitev uporabe podatkov, ki je zapleteno a bistveno vprašanje."
Poslanka je tudi dodala, da bi bilo treba za srednje- in dolgoročno ureditev problema po letu 2007 v sprejemanje odločitve o sporazumu vključiti tudi Evropski parlament, ki želi imeti pri tem moč soodločanja in bo vztrajal pri sorazmernosti glede izmenjave podatkov. " Ne bi smeli dajati več podatkov, kot je nujno za doseganje namena, v katerega se rabijo," je zaključila poslanka in't Veld.
Predstavniki političnih skupin med razpravo
Carlos COELHO (EPP-ED, PT): "Pripravljeni smo sprejeti vključevanje v boj proti terorizmu in organiziranemu kriminalu. Želimo sodelovati tudi z drugimi državami, posebej z ZDA. Kar najbolj skrbi državljane, je njihova varnost in odgovori bodo bolj učinkoviti, če bo EU bolj enotna. Skupni sporazum z ZDA je zato pomembnejši kot 25 bilateralnih. To je hkrati tudi boj za zaščito temeljnih svoboščin. Ne sme priti do pravne luknje in komisar Frattini je izbral varno možnost, saj je obsodil zdajšnji sporazum in začel nova pogajanja z ZDA."
Martine ROURE (PSE, FR): "Komisar Frattini predlaga, da ohranimo isto besedilo ob spremembi pravne podlage po sklepu sodišča. To je sprejemljivo pod dvema pogojema: parlament mora biti popolnoma seznanjen in sodelovati v pogajanjih, ki potekajo z ZDA, prav tako bi morali biti seznanjeni tudi nacionalni parlamenti. Poleg tega moramo biti prepričani, da bodo ameriške oblasti spoštovale vse zaveze, tako glede prehoda s sistema pull na sistem push in možnost sodnih postopkov v primeru zlorabe, kot je v primerih sporazumov z Avstralijo in Kanado. Novi sporazum v letu 2007 mora evropskim državljanom zagotoviti isto raven zaščite zasebnosti kot velja v Evropi nasploh (...) Ne moremo sprejeti predlogov, ki bi omogočali, da se zaobidejo nacionalni in evropski zakoni o zaščiti osebnih podatkov, prav tako ne moremo sprejeti postopkov, ki zaobidejo pomen in demokratično vlogo nacionalnih parlamentov."
Sarah LUDFORD (ALDE, UK): "Sploh ni jasno, ali so se evidence o letalskih potnikih, zaradi katerih je bil prvotni sporazum podpisan, sploh kdaj uporabile. Ameriški sekretar za domovinsko varstvo je priznal, da ima zvezane roke pri dostopu do podatkov, zato jih bodo verjetno pridobili prek FBI in zaveznikov - torej skozi zadnja vrata. Res moramo vedeti, kako se v ZDA ti podatki uporabljajo in moramo doseči omejitve."
Cem ÖZDEMIR (Zeleni/EFA, DE): "Velika večina poslancev ne nasprotuje krepitvi varnosti, vemo, da je nujna. Tudi nismo proti ZDA in smiselnemu sodelovanju, saj je to potrebno tudi pri vprašanjih varnosti, to nas učijo tudi napadi v evropskih prestolnicah. Mislim pa, da je večina zaskrbljena zaradi prenosa podatkov o potnikih: ta bi moral biti smiseln in razumen, to kar imamo pred sabo, pa nam tega ne zagotavlja."
Giusto CATANIA (GUE/NGL, IT): "Jutri se začenjajo pogajanja in paradoksalno je, da nismo še seznanjeni niti z izhodišči. Evropski parlament je iz razprave, ki zadeva vse evropske državljane, izključen, to je prvi paradoks pri tej zadevi. Strinjamo se s predlogom poročevalke, zlasti s potrebo po prehodu na sistem push. (...) V sporazumu, ki ga je sodišče razglasilo za ničnega, pa so tudi popolnoma absurdni predlogi. Govorim o 34 podatkih, ki jih je treba izmenjati z ZDA, ko pa sočasno vemo, da je večina le-teh neuporabnih; le 7 ali 8 med temi je takih, da jih ameriške oblasti dejansko uporabljajo. Treba je razmisliti o resni zaščiti podatkov o potnikih, to je naloga in dolžnost teh institucij. Sistematičen nadzor državljanov v imenu boja proti terorizmu lahko predstavlja avtoritativno kršenje pravne države. "
Gerard BATTEN (IND/DEM, UK): "Čeprav je videti, da je Evropski parlament zmagal na sodišču, ne bo nič bistveno drugače. Pravna podlaga bo drugačna, če pa sodišče ni reklo ničesar v zvezi z vsebino, bo vse enako, razen seveda, da sodišče ne bo imelo pristojnosti nad novim sporazumom. Jasno je, da bo Svet nadaljeval z novim sporazumom z isto vsebino in spremenjeno pravno podlago, pri tem pa v postopku ignoriral parlament. Zakaj se torej EP zoper spušča v nepotrebne aktivnosti, s pisanjem, razpravo in glasovanjem o tem poročilu, če to Svet ignorira?"
Frank VANHECKE (samostojni poslanci, BE): "Zaskrbljenost, ki se kaže v tej razpravi, je popolnoma upravičena. Jasno naj povem, da je potreba po zaščiti temeljnih pravic nekaj, čemur se ne smemo odpovedati. V moji državi policija prisluškuje telefonskim pogovorom članov moje stranke. Tako je v Bruslju, srcu EU, kršena temeljna pravica do zasebnosti poslancev in za to ne moremo vedno kriviti velikega brata v ZDA."
Ozadje
Evropski parlament je septembra 2004 pred Sodiščem Evropskih skupnosti sprožil postopek za ugotovitev ničnosti sklepa o dosedanjem sporazumu o PNR, ker naj ne bi bil sklenjen na ustrezni pravni podlagi (iz prvega, ne pa tretjega stebra EU, kar pomeni tudi manjšo vlogo parlamenta) in je nesorazmeren glede varstva podatkov evropskih potnikov v ZDA.
Sodišče je konec maja sklep Sveta EU razglasilo za ničen, saj je ugotovilo, da pravna podlaga ni bila ustrezna, ker se sporazum tiče tudi sodelovanja v kazenskih zadevah, kar je opredeljeno v tretjem stebru EU, zato sporazum med EU in ZDA s 1. oktobrom 2006 ne bo več pravno veljaven. Svet EU je konec junija sklenil, da bo začel pogajanja za nov, vendar vsebinsko enak sporazum, na drugi pravni podlagi (člena 24 in 38 Pogodbe o EU), ki ne predvideva posvetovanja s parlamentom in izključuje pristojnosti Sodišča ES. Nov sporazum naj bi veljal - tako kot je bilo prvotno mišljeno za dosedanjega - do novembra 2007.
20060901IPR10254 Poročilo: Sophia in 't Veld - Sporazum z ZDA o uporabi evidence imen letalskih potnikov (PNR) za boj proti terorizmu in mednarodnemu kriminalu
-//EP//TEXT REPORT A6-2006-0252 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
