7.3.2012 B7-0144/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) Poslovnika
o Kazahstanu ( 2012/2553(RSP) )
Paul Murphy
,
Søren Bo Søndergaard
,
Marie-Christine Vergiat
v imenu skupine GUE/NGL
PE483.196v01-00 B7‑0144/2012 Resolucija Evropskega parlamenta o Kazahstanu ( 2012/2553(RSP) )
Evropski parlament ,
– ob upoštevanju svojih prejšnjih resolucij o Kazahstanu, zlasti resolucije z dne 17. septembra 2009,
– ob upoštevanju svoje resolucije o strategiji EU za osrednjo Azijo z dne 15. decembra 2011,
– ob upoštevanju strategije EU za osrednjo Azijo,
– ob upoštevanju sporazuma o partnerstvu in sodelovanju med ES in Kazahstanom, ki je začel veljati leta 1999,
– ob upoštevanju izjave visoke predstavnice/podpredsednice Unije Catherine Ashton o dogodkih v okrožju Žanjaozen 17. decembra 2011,
– ob upoštevanju predhodnega poročila misije OVSE/ODIHR za opazovanje volitev z dne 28. januarja 2011,
– ob upoštevanju izjave visoke predstavnice/podpredsednice Catherine Ashton o parlamentarnih volitvah v Kazahstanu z dne 17. januarja 2011,
– ob upoštevanju svoje resolucije z dne 16. februarja 2012 k stališču Parlamenta o devetnajstem zasedanju Sveta ZN za človekove pravice,
– ob upoštevanju izjave generalnega državnega tožilca Republike Kazahstan z dne 25. januarja 2012 o dogodkih, ki so se zgodili v mestu Žanjaozen 16. decembra 2011,
– ob upoštevanju sporočila delegacije EU v Republiki Kazahstan z dne 28. in 29. februarja 2012,
– ob upoštevanju člena 110(2) Poslovnika,
A. ker se EU in Kazahstan pogajata o novem ambiciozno zastavljenem sporazumu, ki naj bi nadomestil sporazum o partnerstvu in sodelovanju in s katerim si obe strani prizadevata za okrepitev in poglobitev odnosov, ker pa so pogajanja dejansko zastala že od pobojev v Žanjaoznu decembra lani;
B. ker se je 16. decembra 2011 v mestu Žanjaozen v provinci Mangistav zbralo več kot 3000 ljudi na mirnih demonstracijah v podporo naftnim delavcem, ki so od maja 2011 s stavko zahtevali uveljavitev pravice, da sami izberejo svoje sindikalne predstavnike, in plačila za delo na nevarnih in oddaljenih lokacijah, dogovorjenega na državni ravni;
C. ker so policijske enote za obvladovanje izgredov in enote obveščevalne službe (Komiteja za nacionalno varnost) napadle neoborožene demonstrante in njihove družinske člane ter nanje začele streljati, pri čemer je bilo po uradnih podatkih ubitih vsaj 16 oseb (14 v mestu Žanjaozen in dva v bližnjem kraju Šetpe), po neodvisnih virih pa veliko več, ranjenih pa naj bi bilo kar okrog 500 oseb;
D. ker je so kazahstanske oblasti po spopadih razglasile izredno stanje ter novinarjem in neodvisnim opazovalcem preprečile dostop do Žanjaozna; ker je bilo izredno stanje končno preklicano 31. januarja;
E. ker je mestno sodišče v Aktavu odvetnico Natalijo Sokolovo, ki je zastopala naftne delavce, zaradi „podžiganja socialnih nemirov“ in „dejavnega sodelovanja v nezakonitih shodih“ 8. avgusta 2011 obsodilo na zaporno kazen šest let zaradi podpihovanja socialnih konfliktov;
F. ker je kazahstanski predsednik pozval k temeljiti preiskavi teh dogodkov in v ta namen ustanovil vladno komisijo, na čelu katere je podpredsednik vlade, k sodelovanju v preiskavi pa povabil mednarodne strokovnjake, tudi iz Združenih narodov; ker proti policistom teče preiskava zaradi neprimerne uporabe strelnega orožja, vendar doslej še nihče ni bil obtožen;
G. ker niti proti vodji predsednikovega urada, ki naj bi domnevno izdal ukaz za streljanje na demonstrante, niti proti ministru za notranje zadeve Kalmuhanbetu Kasimovu, ki se je hvalil, da je odgovoren za izdajo tega ukaza, še ni bila sprožena preiskava ali kak drug ukrep;
H. ker je bilo od decembra 2011 v Žanjaoznu aretiranih približno 43 aktivistov, dejavnih med stavko, med katerimi so Akžanat Aminov, Jestaj Karašajev, Natalija Ažigaljeva, Ajman Ongarbajeva, Žanara Saktaganova, Talat Saktaganov, Maksat Dosmagambetov, Roza Tuletajeva in drugi, grozijo pa jim do šestletne zaporne kazni; ker so bili številni mladi muslimani 3. februarja 2012 aretirani v mestu Uralsk zaradi suma organiziranja množičnih neredov v Žanjaoznu;
I. ker so pripadniki obveščevalne službe (Komiteja za nacionalno varnost) 23. januarja 2012 izvedli racijo v pisarnah opozicijske stranke ALGA, pa tudi v prostorih opozicijskega časopisa Vzgljad v Almatiju, prav tako pa so preiskali tudi stanovanja vodilnih članov stranke ALGA; ker sta bila vodja te stranke Vladimir Kozlov ter glavni urednik Igor Vinjavski aretirana zaradi podžiganja socialnih nemirov ter pozivanja k nasilnemu rušenju in spreminjanju ustavnega reda ter kršenju enotnosti Republike Kazahstan;
J. ker so policijske sile 2. februarja 2012 izvedle racijo v pisarnah opozicijskega časopisa Golos Republik, pri čemer so zasegle tiskalnik in drugo računalniško opremo, namestnica urednika Oksana Makušina pa se je morala dvakrat zglasiti na Komiteju za nacionalno varnost;
K. ker sta se proti vodji neodvisnega sindikata Žanartu Ajnurju Kurmanovu in vodji socialističnega gibanja Kazahstan Esenbeku Uktešbajevu začeli kazenski preiskavi; ker je bil aretiran borec za pravice zapornikov Vadim Kuramšin in ker mu grozi kazenska obtožba zaradi aktivizma proti korupciji; ker neodvisnemu sindikalnemu aktivistu Ajdosu Sadikovu ni bila podeljena amnestija, s katero bi bil oproščen zadnjih štirih mesecev svoje zaporne kazni; ker se podporniki kampanje Pustite pri miru domove ljudi nenehno soočajo z nadlegovanjem in aretacijami;
L. ker je časopis Vzgljad 28. februarja 2012 poročal, da je predstavnik vodstva rudnika Kazakmis v regiji Karganda delavcem, ki so zahtevali dvig plač, grozil, da bodo varnostniki dobili orožje in dovoljenje za streljanje, če se bodo delavci odločili za organizacijo še enega Žanjaozna;
M. ker je predsednik Kazahstana 6. januarja podpisal zakon o državni varnosti, ki varnostnim službam daje večje pristojnosti in potrjuje, da se lahko osebe, ki naj bi škodile ugledu države v svetu, označi za „destruktivne“ in se jih preganja;
N. ker je obrekovanje še vedno kaznivo in ker zakon o uvedbi sprememb in dopolnitev zakonodaje o informacijsko-komunikacijskih omrežjih z dne 10. julija 2009 enači spletne vire (spletišča, klepetalnice, dnevnike, debatne forume) z množičnimi mediji, viri in njihovi lastniki pa so odgovorni za enaka kazniva dejanja;
O. ker so oblasti septembra 2011 sprejele zakon o religiji, po katerem se morajo vse verske skupnosti ponovno registrirati, vključuje pa tudi določbe, ki državljanom Kazahstana preprečujejo svobodno prakticiranje vere;
P. ker po mnenju OVSE splošne volitve, ki so potekale 16. januarja 2012, niso v skladu s standardi te organizacije, saj so bili splošno razširjeni odstranjevanje opozicijskih kandidatov in strank iz list, volilne nepravilnosti ter uporaba državnih virov in sloganov za večanje popularnosti vladajoče stranke, zaradi česar niso bili izpolnjeni nujni pogoji za resnično pluralistične volitve, čeprav so bile tokrat tehnično dobro izvedene;
Q. ker se je 28. januarja v Almatiju približno 1000 oseb udeležilo nedovoljenih protestov proti represiji in pozvalo javne organe, naj ustavijo politično preganjanje;
R. ker sta bila 25. februarja 2012 v Almatiju skupaj z 28 drugimi osebami aretirana vodja opozicijske stranke OSDP Azat Bolat Abilov in Amiržan Kosanov zaradi udeležbe na demonstracijah v podporo naftnim delavcem, nato pa sta začela gladovno stavkati;
S. ker je tudi Odbor Žanjaozen 2011 objavil odločitev o „štafetni“ gladovni stavki od marca do decembra 2012, s katero zahteva pravično preiskavo dogodkov v Žanjaoznu;
T. ker so opozicijske stranke napovedale, da 24. marca načrtujejo protestni shod v Almatiju, s katerim naj bi obeležili 100 dni od pobojev v Žanjaoznu;
U. ker je Kazahstan leta 2010 predsedoval Organizaciji za varnost in sodelovanje v Evropi (OVSE) in se je zavezal vrsti demokratičnih reform, pa tudi spoštovanju osnovnih načel te organizacije;
V. ker je zunanji minister Eržan Kazihanov februarja 2012 na devetnajstem zasedanju Sveta ZN za človekove pravice napovedal kandidaturo Kazahstana za članstvo v tem svetu,
1. ostro obsoja policijske sile zaradi nasilnega ravnanja proti miroljubnim demonstrantom v Žajnaoznu in poziva k neodvisni, pregledni, nepristranski in verodostojni mednarodni preiskavi dogodkov, tudi verjetnih obtožb, ki prihajajo od neodvisnih sindikatov in medijev, da je policija uporabila pretirano silo ter da je pridržane mučila in z njimi grdo ravnala;
2. meni, da je v zadnjem času kazahstanska vlada na področju človekovih pravic precej nazadovala, vključno s pravicami zapornikov, pravne države, volilne demokracije, demokratičnih svoboščin, svobode medijev, in izvedla množične aretacije opozicijskih aktivistov, zato pogajanj s to državo ne bi smeli ponovno obuditi, dokler kazahstanska vlada ne bo dosegla vidnega napredka pri teh vprašanjih;
3. je seznanjen s pripravljenostjo, ki jo je izrazila kazahstanska vlada, da bo obravnavala legitimne zahteve naftnih delavcev; vendar opominja, da je že dala številne podobne obljube, ki jih je kasneje ignorirala; poziva k ustanovitvi mednarodne preiskovalne komisije, v katero je treba vključiti aktiviste sindikatov in borce za človekove pravice, ki lahko pomagajo pri ugotavljanju dejstev, povezanih s poboji v Žanjaoznu in Šetpeju;
4. meni, da je treba izpolniti upravičene zahteve naftnih delavcev in da je treba zagotoviti polno odškodnino vsem, ki so jih državne sile ranile, ter družinam ubitih;
5. obsoja še vedno trajajoče zatiranje medijev in svobode izražanja ter poziva vlado Kazahstana, naj popolnoma preneha nadzorovati elektronske in tiskane medije;
6. obsoja še vedno trajajoče zatiranje opozicijskih strank in organizacij ter njihovih vodij, oblast pa poziva, naj ravna v skladu z načeli in zavezami, ki zagotavljajo svobodo govora in svobodo zbiranja;
7. poziva k takojšnji izpustitvi odvetnice Natalije Sokolove in opustitvi vseh kriminalnih preiskav oseb, navedenih zgoraj;
8. pozdravlja izpustitev Jevgenija Žovtisa, direktorja kazahstanskega mednarodnega urada za človekove pravice in pravno državo, ter novinarja časopisa Vremja Tohnjaza Kučukova, hkrati pa poziva k takojšnji izpustitvi vseh političnih zapornikov;
9. poziva kazahstanske oblasti, naj mednarodnim opazovalcem izvajanja človekovih pravic, sindikalistom, lokalnim organizacijam civilne družbe ter predstavnikom resničnih delavskih organizacij in sindikatov omogoči neoviran dostop do zahodnega Kazahstana, tam pa neodvisno spremljanje;
10. poziva kazahstansko vlado, naj celovito obravnava vse pomanjkljivosti in napake, na katere je opozorila misija OVSE/ODIHR za opazovanje volitev v svojem predhodnem poročilu o volitvah 16. januarja, ter naj vsem strankam in sindikatom dovoli ustanovitev in registracijo;
11. poziva službo EU za zunanje delovanje, naj kazahstanske organe opozori na ta vprašanja, naj poišče možnosti za spremljanje razmer skupaj z mednarodnimi organizacijami za človekove pravice in civilno družbo ter naj redno poroča Evropskemu parlamentu;
12. meni, da je sedanja politika sodelovanja z avtoritarnimi vladami v tej regiji neuspešna, zato poziva k novi strategiji v odnosih med Evropsko unijo in Kazahstanu, in sicer k prekinitvi vseh pogovorov o varnosti in energetski varnosti, če ne bo resnega napredka na področju človekovih pravic in demokracije;
13. naroči svojemu predsedniku, naj to resolucijo posreduje visoki predstavnici/podpredsednici, Svetu, Komisiji, vladam in parlamentom držav članic, vladi in parlamentu Republike Kazahstan in Organizaciji za varnost in sodelovanje v Evropi.
