Vprašanje za ustni odgovor O-000125/2011
za Svet
Člen 115 poslovnika
Heidi Hautala
,
Hélène Flautre
,
Judith Sargentini
v imenu skupine Verts/ALE Zadeva: Sporazumi o ponovnem sprejemu
Svet je v stockholmskem programu pozval Komisijo, naj predstavi oceno sporazumov EU o ponovnem sprejemu in o pogajanjih, ki potekajo. 23. februarja je Komisija predstavila sporočilo o oceni sporazumov EU o ponovnem sprejemu in o prihodnji strategiji zanje. Svet naj bi sprejel sklepe o tem sporočilu na junijskem zasedanju.
Sporazume o ponovnem sprejemu kritizirajo zlasti civilna družba, zagovorniki človekovih pravic in Evropski parlament, saj ne spoštujejo človekovih pravic ponovno sprejetih oseb. Načelo nevračanja je temelj mednarodnega prava človekovih pravic in ga je treba spoštovati. Vendar države članice EU v letih od napadov 11. septembra 2001 dalje ne spoštujejo popolnoma tega pravila. Kakor je poudarila Komisija, popolni podatki o ponovnem sprejemu niso na voljo in ni mehanizma, ki bi spremljal, kaj se dogaja zatem, ko je postopek ponovnega sprejema zaključen.
Zdi se, da je treba opraviti revizijo celotne politike EU o ponovnem sprejemu, da bi popravili njene napake.
– Ali bo Svet junija predstavil revidirano politiko o ponovnem sprejemu?
– Ali bo Svet sledil priporočilom 10 do 15 Komisije za krepitev jamstva človekovih pravic v sporazumih o ponovnem sprejemu, zlasti o spremljanju stanja ponovno sprejetih oseb in o suspenzivni klavzuli za primere kršitev temeljnih pravic?
– Ali bo Svet zahteval, da se zbere več statističnih in drugih podatkov, zlasti o postopku prošnje za azil ponovno sprejetih oseb, da se vzpostavi koristna podlaga za oceno izvrševanja sporazumov o ponovnem sprejemu?
– Ali bo Svet zagotovil, da bo politika o ponovnem sprejemu transparentna in da ima javnost dostop do dvostranskih izvedbenih protokolov?
– Kako se bo Svet odzval na druga priporočila Komisije, zlasti o oceni konkretne potrebe po nacionalni klavzuli za tretje države?
