A7-0292/2010
26. 10. 2010
***
PRIPOROČILO
o predlogu Sklepa Sveta o sklenitvi Sporazuma o partnerstvu v ribiškem sektorju med Evropsko unijo in Salomonovimi otoki
(09335/2010 – C7-0338/2010 – 2010/0094(NLE))
Odbor za ribištvo
Poročevalka: Maria do Céu Patrão Neves
PR_AVC_NLE_art90
PE 443.060v02-00
Oznake postopkov
* Postopek posvetovanja
*** Postopek odobritve
***I Redni zakonodajni postopek (prva obravnava)
***II Redni zakonodajni postopek (druga obravnava)
***III Redni zakonodajni postopek (tretja obravnava)
(Vrsta postopka je odvisna od pravne podlage, ki je predlagana v osnutku akta.)
VSEBINA
OSNUTEK ZAKONODAJNE RESOLUCIJE EVROPSKEGA PARLAMENTA......................5
OBRAZLOŽITEV.......................................................................................................................6
MNENJE Odbora za razvoj ...........................................................................................11
MNENJE Odbora za proračun .....................................................................................15
IZID KONČNEGA GLASOVANJA V ODBORU...................................................................19
OSNUTEK ZAKONODAJNE RESOLUCIJE EVROPSKEGA PARLAMENTA
o predlogu Sklepa Sveta o sklenitvi Sporazuma o partnerstvu v ribiškem sektorju med Evropsko unijo in Salomonovimi otoki
(09335/2010 – C7‑0338/2010 – 2010/0094(NLE) )
(Postopek odobritve)
Evropski parlament ,
– ob upoštevanju osnutka sklepa Sveta (09335/2010),
– ob upoštevanju osnutka Sporazuma o partnerstvu v ribiškem sektorju med Evropsko unijo in Salomonovimi otoki,
– ob upoštevanju zahteve za odobritev, ki jo je Svet vložil v skladu s členom 43(2) v povezavi s členom 218(6)(a) Pogodbe o delovanju Evropske unije ( C7-0338/2010 ),
– ob upoštevanju člena 81 in člena 90(8) svojega poslovnika,
– ob upoštevanju priporočila Odbora za ribištvo ter mnenj Odbora za razvoj in Odbora za proračun ( A7-0292/2010 ),
1. odobri sklenitev sporazuma;
2. poziva Komisijo, naj Parlamentu posreduje sklepe zasedanj in dela skupnega odbora iz člena 9 sporazuma ter večletni sektorski program iz člena 7(2) protokola in rezultate zadevnih letnih ocen; vztraja, da morajo predstavniki Odbora za ribištvo in Odbora za razvoj na zasedanjih in pri delu skupnega odbora iz člena 9 sodelovati kot opazovalci; poziva Komisijo, naj Parlamentu in Svetu v zadnjem letu veljavnosti protokola in pred začetkom pogajanj za obnovitev sporazuma predloži poročilo o njegovem izvajanju;
3. naroči svojemu predsedniku, naj stališče Parlamenta posreduje Svetu in Komisiji ter vladam in parlamentom držav članic in Salomonovih otokov.
OBRAZLOŽITEV
Splošni okvir sporazumov o partnerstvu
Sklenitev dvostranskih sporazumov o ribolovu med Evropsko skupnostjo in tretjimi državami je skupna praksa skupne ribiške politike in pomemben steber njene zunanje razsežnosti.
Z reformo skupne ribiške politike leta 2002 je bil uveden pojem „partnerstva“, katerega namen je bil okrepiti cilj Evropske skupnosti, pogodbenice teh sporazumov, da bi podprla razvoj ribiškega sektorja v državah partnericah. Od leta 2004 se sporazumi imenujejo „sporazumi o partnerstvu v ribiškem sektorju“.
Sporazumi o partnerstvu so zaveza k spodbujanju odgovornega in trajnostnega ribolova v katerem koli delu sveta, kjer delujejo ribolovna plovila pogodbenic. Iz tega tudi izhaja, da mora vsak sporazum o partnerstvu v ribiškem sektorju temeljiti na obsežni predhodni oceni razpoložljivih virov, Evropska unija pa mora med drugim tudi zagotoviti, da se ribolovne možnosti, ki jih lahko uporabi, ocenijo v zanesljivih in priznanih znanstvenih mnenjih, da se prepreči tveganje uničenja lokalnih staležev. V sporazumih z afriškimi in pacifiškimi državami je precejšen del finančnega prispevka Evropske unije posebej namenjen podpori nacionalnim ribiškim politikam, ki temeljijo na načelu trajnosti in dobrega upravljanja ribolovnih virov.
Evropska unija ima trenutno sklenjenih 16 sporazumov o partnerstvu v ribiškem sektorju, s katerimi ima flota Skupnosti dostop do ribolovnih virov, ki jih pogodbenice iz katerega koli razloga ne morejo ali ne želijo izkoriščati.
Politika razvojnega sodelovanja Evropske unije in skupna ribiška politika morata biti medsebojno povezani in usklajeni, se dopolnjevati ter tako skupaj prispevati k zmanjšanju revščine v državah z razpoložljivimi ribolovnimi viri, ki si prizadevajo za zagotovitev njihovega trajnostnega izkoriščanja in razvoj lokalnih skupnosti.
Evropski parlament v okviru obravnavanega predloga
Z začetkom veljavnosti Lizbonske pogodbe so bile Evropskemu parlamentu podeljene večje pristojnosti na področju sporazumov o partnerstvu v ribiškem sektorju. Člen 218(6)(a) Pogodbe o delovanju Evropske unije zdaj določa, da mora sklenitev sporazuma predhodno odobriti Parlament, in tako nadomešča prejšnji postopek posvetovanja.
Člen 19 Okvirnega sporazuma o odnosih med Evropskim parlamentom in Komisijo
UL C 117 E, 18.05.2006, str. 123. določa, da „Komisija Parlamentu zagotovi zgodnje in jasne informacije o mednarodnih sporazumih, vključno s trgovinskimi sporazumi, tako med pripravljalno fazo takih sporazumov kot med potekom in zaključkom mednarodnih pogajanj. Te informacije zajemajo osnutke pogajalskih smernic, sprejete pogajalske smernice ter nadaljnji potek in zaključek pogajanj.“ Omenjene informacije „se Parlamentu zagotovijo dovolj zgodaj, da lahko slednji po potrebi izrazi svoje stališče in da lahko Komisija ta stališča čim bolj upošteva.
Člen 218(10) Pogodbe o delovanju Evropske unije med drugim jasno določa, da „[se] Evropski parlament [...] v vseh fazah postopka nemudoma in izčrpno obvesti“. Treba je torej zagotoviti polno izvajanje te zahteve, kot je omenjeno v členu 3(h) Resolucije Evropskega parlamenta z dne 9. februarja 2010 o revidiranem okvirnem sporazumu med Parlamentom in Komisijo za naslednje zakonodajno obdobje.
Sprejeta besedila, P6_TA (2010) 009.
Sporazumi o partnerstvu med Evropsko skupnostjo/Evropsko unijo in Salomonovimi otoki
Salomonovi otoki in Evropska skupnost so februarja 2004 podpisali sporazum o partnerstvu v ribiškem sektorju za tri leta, ki je začel veljati 9. oktobra 2006. Sporazum, ki bo zdaj razveljavljen in nadomeščen z novo revidirano različico (vloženi predlog), je del skupine treh sporazumov za regijo zahodnega in srednjega Pacifika, v katero sta vključena tudi sporazuma o partnerstvu s Kiribatijem in Federativnimi državami Mikronezije.
Na podlagi pooblastila, ki ga je Komisiji podelil Svet, so Evropska skupnost in Salomonovi otoki s pogajanji dosegli in 26. septembra 2009 parafirali sporazum o partnerstvu, skupaj s protokolom in njegovimi prilogami, za novo obdobje treh let z možnostjo obnovitve.
Da bi plovilom Skupnosti zagotovili nadaljevanje ribolovnih dejavnosti, sta pogodbenici parafirali sporazum v obliki izmenjave pisem o začasnem izvajanju sporazuma od 9. oktobra 2009 do začetka veljavnosti novega sporazuma. Sklep o začasnem izvajanju je Svet sprejel 11. junija 2010.
Svet je 3. junija 2010 na podlagi člena 43(3) Pogodbe o delovanju Evropske unije sprejel tudi uredbo, ki določa ključ za razdelitev ribolovnih možnosti med državami članicami za obdobje veljavnosti novega sporazuma o partnerstvu in za obdobje njegovega začasnega izvajanja.
V tabelah je prikazana primerjava med pogoji prvotnega sporazuma in pogoji prenovljenega sporazuma:
Trajanje sporazuma
3 leta, možnost obnovitve
9. 10. 2006-8. 10. 2009
3 leta, možnost obnovitve
09. 10. 2009-9. 10. 2012
Parafiran
28. januarja 2004
26. septembra 2009
Vrsta sporazuma
Sporazum o ribolovu tuna
Sporazum o ribolovu tuna
Finančni prispevek
400 000 EUR , od katerih je 30 % namenjenih podpori sektorski politiki za ribištvo Salomonovih otokov, da bi spodbudili trajnost v vodah te države
400 000 EUR , od katerih je 50 % namenjenih podpori sektorski politiki za ribištvo Salomonovih otokov, da bi spodbudili trajnost v vodah te države
Pristojbina za lastnike plovil
35 EUR na tono ulova
35 EUR na tono ulova
Predplačila
– plovila za ribolov tunov s potegalko: 13 000 EUR/leto (referenčni ulov: 371 t) – plovila za ribolov s površinskimi parangali: 3 000 EUR/leto (referenčni ulov: 80 t)
– plovila za ribolov tunov s potegalko: 13 000 EUR/leto (referenčni ulov: 371 t)
Referenčna tonaža
6.000 ton/leto
4 000 ton/leto
PROTOKOL Ribolovne možnosti
Plovila za ribolov tunov s potegalko (2006/2009)
Plovila za ribolov tunov s potegalko
(2009/2012)
Plovila za ribolov s površinskim parangalom
(2006/2009)
Plovila za ribolov s površinskim parangalom
(2009/2012)
ŠPANIJA
75 %
75 %
6
-
FRANCIJA
25 %
25 %
0
-
PORTUGALSKA
0
0
4
-
SKUPAJ
4 plovila
4 plovila
10 plovil
0 plovil
Pripombe poročevalke
Ocena sporazuma o partnerstvu med Evropsko unijo in Salomonovimi otoki zahteva nekaj raznovrstnih pripomb.
Najprej je treba poudariti, da izključna ekonomska cona Salomonovih otokov leži v zahodnem Pacifiku, ki je ena od najbogatejših con za ribolov tuna na svetu.
Delež ribiškega sektorja Salomonovih otokov v BDP te države znaša 14 %, kar pojasnjuje velik pomen izkoriščanja ribolovnih virov zanje. Proračun, ki ga ima za razvoj sektorja na razpolago Ministrstvo za ribištvo, znaša okoli 2,5 milijona EUR. Večji del tega so finančni prispevki, ki izhajajo iz sporazumov s tretjimi državami, med katerim so Nova Zelandija, Japonska in Evropska unija.
Hkrati je splošno stanje staležev tuna v izključni ekonomski coni Salomonovih otokov zadovoljivo, zlasti stanje vrste črtastega tuna. Kljub temu je iz ocenjevalnega poročila, ki ga je Evropska komisija naročila pri zunanjih svetovalcih, razvidno, da vrstama rumenoplavuti tun in velikooki tun potencialno grozi prekomerno izkoriščanje.
Tudi na postopkovni ravni so vidiki, ki si zaslužijo našo posebno pozornost in zbujajo skrb, in sicer:
1. prejšnji sporazum se je izkazal kot ekonomsko slabo učinkovit za Evropsko unijo, saj je njegova donosnost manjša od donosnosti drugih sporazumov o ribolovu tunov v drugih regijah;
2. Evropska unija v novem sporazumu Salomonovim otokom ponuja na razpolago enako finančno pomoč kot v starem kljub zmanjšanju števila izdanih dovoljenj za ribolov in dovoljene količine ulovljenih rib;
3. ugotavlja se nerazumljivo znatno povečanje prispevka, ki ga plačajo lastniki plovil in je namenjen programu za opazovanje na krovu, kakor je opredeljen v poglavju VI priloge k sporazumu; prispevek se je povečal s 400 EUR na 1500 EUR;
4. skupni odbor za spremljanje se v okviru prejšnjega sporazuma ni sestal, čeprav je bilo to predvideno in je ključnega pomena za opredelitev področij sektorskega sodelovanja za izvajanje odgovorne ribolovne prakse v coni, ki jo pokriva sporazum;
Po drugi strani je treba opozoriti tudi na nedvomno pozitivne vidike tega sporazuma, in sicer:
1. v zeleni knjigi o reformi skupne ribiške politike in resoluciji, ki jo je Evropski parlament v zvezi s tem sprejel 25. februarja 2010, je poudarjeno, da je treba raziskati sodelovanje na regionalni podlagi kot sredstvo za doseganje trajnosti zunaj voda Evropske unije; Zelena knjiga je del strategije Evropske unije za krepitev okvira regionalnih organizacij za upravljanje ribištva kot sredstva za spodbujanje upravljanja ribištva. Sporazum predvideva spodbujanje sodelovanja na ravni podregije, in sicer v okviru Komisije za ribištvo zahodnega in srednjega Pacifika (WCPFC);
2. študija, v kateri je podana ocena sporazuma, je pokazala, da je ohranitev odnosov v ribiškem sektorju s Salomonovimi otoki v velikem interesu Evropske unije, saj prispeva k uspešnemu delovanju njenega sektorja tuna v Pacifiku z dostopom do 4000 ton rib (referenčna vrednost), kar ni zanemarljiva količina za industrijo in trg Skupnosti. Trden pravni okvir, ki ga ponuja sporazum, pomeni okrepitev navedenih vidikov. Poleg tega je v vzhodnem Atlantiku predvideno izrazito zmanjšanje ribolovnih možnosti za tune zaradi ukrepov za ohranjanje in upravljanje, ki jih je sprejela IATTC (Medameriška komisija za tropske tune), in primerno bi bilo oblikovati alternativne strategije za cono srednjega in vzhodnega Pacifika;
3. v ocenjevalni študiji se prav tako ugotavlja, da Salomonovi otoki potrebujejo devizne rezerve za ohranitev svoje makroekonomske stabilnosti in da jim kapitalska injekcija na podlagi tega sporazuma daje zagotovljen dohodek za obdobje najmanj treh let, katerega del bo porabljen za podporo izvajanju njihove nacionalne ribiške politike;
4. na podlagi priporočil ocenjevalne študije je bila v novo besedilo protokola vstavljena klavzula o pregledu (člen 11), ki omogoča spremembe protokola, če bi prišlo do večjih sprememb političnih usmeritev, ki so privedle do sklenitve veljavnega protokola. Vključena je tudi zaščitna klavzula, ki Evropski uniji omogoča, da v določenih okoliščinah začasno razveljavi uporabo protokola ali pregleda finančni prispevek, če Salomonovi otoki sektorske politike na izvajajo pravilno (člen 7(6) in (7)).
Sklepi
Poročevalka torej meni, da je vloženi predlog sporazuma o partnerstvu med Evropsko unijo in Salomonovimi otoki v bistvenih točkah v interesu obeh strani, in priporoča njegovo odobritev.
Vendar Evropsko komisijo poziva:
– naj Parlamentu posreduje sklepe zasedanj in dela skupnega odbora iz člena 9 sporazuma ter večletni sektorski program iz člena 7(2) protokola in rezultate zadevnih letnih ocen;
– naj na zasedanjih in pri delu skupnega odbora kot opazovalci sodelujejo predstavniki Odbora za ribištvo Evropskega parlamenta;
– naj Evropskemu parlamentu in Svetu pred ponovnimi pogajanji o sporazumu predloži poročilo o njegovem izvajanju;
– da morata biti Evropski parlament in Svet deležna nepristranske obravnave v zvezi s pravico do popolne in takojšnje obveščenosti ter v zvezi s spremljanjem in ocenjevanjem izvajanja vsakega mednarodnega sporazuma na področju ribištva, pa tudi v zvezi s pogajanji o njihovem pregledu.
Dodaja, da pravna podlaga za dolžnost obveščanja izhaja iz dejstva, da je za Parlament nedopustno, da bi se omejil zgolj na pasivno sprejemanje dejanj drugih evropskih institucij v vednost, namesto da bi mu bilo omogočeno vplivati na odločitve Komisije in Sveta ter tako prispevati h končnemu sprejetju besedil na plenarnem zasedanju. Obveznost obveščanja odraža tudi splošnejšo dolžnost institucij, da med seboj „lojalno sodelujejo“, kakor je določeno v členu 13(2) Pogodbe o Evropski uniji.
15. 7. 2010
MNENJE Odbora za razvoj
za Odbor za ribištvo
o predlogu sklepa Sveta o sklenitvi Sporazuma o partnerstvu v ribiškem sektorju med Evropsko unijo in Salomonovimi otoki
(09335/2010 – C7‑0338/2010 – 2010/0094(NLE) )
Pripravljavec mnenja:
Nirj Deva
KRATKA OBRAZLOŽITEV
Sporazum o ribolovu med Evropsko skupnostjo in Salomonovimi otoki je potekel oktobra lani. Novi protokol velja od 9. oktobra 2009 do 8. oktobra 2012 in se začasno že izvaja v času postopka za odobritev Evropskega parlamenta.
Evropski parlament lahko v skladu s členom 43(2) in členom 218(6)(a) Pogodbe o delovanju Evropske unije poda odobritev ali pa je ne poda.
Možnost, da odobritve ne bo podal, mora biti zadnje sredstvo, ki se ga uporabi, ko obstajajo dokazi, da se področje uporabe sporazuma ne spoštuje ustrezno.
V skladu z osnutkom sporazuma se strani obvezujejo, da bodo spodbujale odgovoren ribolov v ribolovni coni Salomonovih otokov na podlagi načela nediskriminacije med različnimi flotami, ki lovijo v ribolovni coni Salomonovih otokov, ob tem pa bodo spodbujale politični dialog o potrebnih reformah.
Sporazum pa ne omejuje količine ulovljenega tuna. Finančni prispevek iz sporazuma zajema letni znesek 260.000 EUR, kar ustreza referenčni tonaži v višini 4000 ton letno, zato EU plačuje 65 EUR na tono, kar je pičla vsota, če upoštevamo, da maloprodajna cena znaša 30 EUR za kilogram, kar je 50.000-odstotni pribitek in bi ga lahko obravnavali kot izkoriščanje in ne razvoj!
Poleg tega EU plačuje poseben znesek v višini 140.000 EUR letno za podporo in izvajanje sektorske ribiške politike Salomonovih otokov.
Če količine, ki jih ulovijo plovila Skupnosti, presegajo količine, ki ustrezajo dvakratnemu skupnemu letnemu znesku, se znesek za količino, ki presega to zgornjo mejo, plača naslednje leto. Za države v razvoju bi to lahko bilo problematično zaradi več razlogov.
Problematično vprašanje je tudi, da se ta sredstva izplačujejo organom Salomonovih otokov, ki imajo izključno pristojnost za odločanje o njihovi uporabi. Kdo torej dejansko koristi ta sredstva?
Pripravljavec mnenja na koncu izraža mnenje, da sporazumi o partnerstvu v ribiškem sektorju ne bi smeli biti le zakonit način za omogočanje evropskim plovilom, da dostopajo do ribolovnih virov tretjih držav, ampak tudi orodje za spodbujanje odgovornega in trajnostnega izkoriščanja morskih virov ter za to, da se zagotovi, da so finančni prispevki evropskih davkoplačevalcev namenjeni in dodeljeni le razvojnim ciljem, kar pomeni, da se jih porabi v korist ribiških skupnosti, za izboljšanje življenjskih razmer, zagotavljanje usposabljanja, varnost na morju in ustvarjanje novih lokalnih delovnih mest.
Odbor DEVE zato meni, da je treba pri izvajanju sporazuma upoštevati naslednje:
1. izboljšati je treba preglednost postopkov za ugotavljanje skupnega ulova;
2. glede poštenosti mehanizmov v celoti v zvezi s problemom korupcije ne sme biti nobenega dvoma;
3. okrepiti je treba odgovornost lokalne vlade, ki mora zagotoviti izboljšanje življenjskih pogojev za lokalne ribiče;
4. spoštovati je treba minimalne standarde in pogoje, ki so bili dogovorjeni na regionalni ravni;
5. Evropsko unijo je treba opozoriti na redna poročila o izvajanju sporazuma.
*******
Odbor za razvoj poziva Odbor za ribištvo kot pristojni odbor, naj Parlamentu predlaga, naj se z odobritvijo strinja le, če Evropska komisija in Salomonovi otoki sprejmejo naslednje pogoje in če ti pogoji predstavljajo dodatek ali prilogo k sporazumu:
(a) izboljšana preglednost postopkov za opredelitev skupnega ulova,
(b) ni dvomov glede poštenosti mehanizmov v celoti v zvezi s problemom korupcije,
(c) okrepljena odgovornost lokalne vlade, ki mora zagotoviti izboljšanje življenjskih pogojev lokalnih ribičev,
(d) spoštovanje minimalnih standardov in pogojev, dogovorjenih na regionalni ravni,
(e) Evropska unija je seznanjena z rednimi poročili o izvajanju sporazuma,
(f) zagotavljanje prostega dostopa do poročil in dokazov o nedvomnem obstoju presežka ribolovnih virov, v tem primeru staležev tunov, Parlamentu ter javnosti v Evropski uniji in na Salomonovih otokih;
(g) zagotavljanje razvoja lokalnega in trajnostnega malega ribolova ter lokalne in trajnostne ribje predelovalne industrije.
IZID KONČNEGA GLASOVANJA V ODBORU
Datum sprejetja
13.7.2010
Izid končnega glasovanja
+:
–:
0:
17
0
0
Poslanci, navzoči pri končnem glasovanju
Thijs Berman, Michael Cashman, Enrique Guerrero Salom, András Gyürk, Franziska Keller, Norbert Neuser, Birgit Schnieber-Jastram, Michèle Striffler, Eleni Teoharus (Eleni Theocharous), Patrice Tirolien, Ivo Vajgl, Anna Záborská, Iva Zanicchi, Gabriele Zimmer
Namestniki, navzoči pri končnem glasovanju
Santiago Fisas Ayxela, Isabella Lövin, Cristian Dan Preda
14.7.2010
MNENJE Odbora za proračun
za Odbor za ribištvo
o predlogu Sklepa Sveta o sklenitvi Sporazuma o partnerstvu v ribiškem sektorju med Evropsko unijo in Salomonovimi otoki
(09335/2010 – C7‑0338/2010 – 2010/0094(NLE) )
Pripravljavec mnenja: François Alfonsi
KRATKA OBRAZLOŽITEV
Gre za obnovitev sporazuma o ribolovu med Evropsko skupnostjo in Salomonovimi otoki, ki je prenehal veljati 8. oktobra 2009. Novi protokol velja od 9. oktobra 2009 do 8. oktobra 2012. Predlog za sklep Sveta je bil posredovan Parlamentu šele 22. aprila 2010.
Pred Lizbonsko pogodbo se je Svet o takšnih sklepih zgolj posvetoval s Parlamentom, takšnim mnenjem pa so imela na institucionalni ravni premalo vpliva, čeprav mora v skladu z veljavnim okvirnim sporazumom o odnosih med Evropskim parlamentom in Komisijo slednja posredovati informacije v vseh fazah procesa, ki vodi do sklenitve sporazuma; te informacije morajo biti na voljo pravočasno, da lahko Parlament poda svoje mnenje, Komisija pa to mnenje čim bolj upošteva.
Parlament lahko zdaj izbira na podlagi člena 43(2) in člena 218(6)(a) Pogodbe o delovanju Evropske unije med odobritvijo in zavrnitvijo. V členu 81(3) Poslovnika je predvideno, da lahko Parlament pripravi vmesno poročilo, da bi pripomogel k ugodnemu izidu. Da bi bila ta vmesna poročila učinkovita, jih je običajno treba pripraviti precej preden se Parlament zaprosi za odobritev. Parlament se še vedno pogaja o okvirnem sporazumu s Komisijo, izid teh pogajanj pa bo pomemben za zadevne odbore, da bodo vedeli, kako obravnavati te sporazume v prihodnje, zlasti kar zadeva časovni razpored posredovanja mnenj in pripravljanja osnutkov poročil.
Sporazumi se lahko začasno izvajajo pred njihovo sklenitvijo in preden jih Parlament odobri, kar pa je dodatno vprašanje, ki ga je treba obravnavati, saj bi lahko spodkopalo verodostojnost EU, če začasno izvajani sporazum ne bo sklenjen.
Vsebinsko so značilnosti sporazuma naslednje ( KOM(2010)0177 , Ocena finančnih posledic zakonodajnega predloga):
Predvideni stroški financiranja ukrepa skupaj v milijonih EUR
Vrsta odhodkov
2009
2010
2011
2012
Skupaj
OPO, vključno s stroški za človeške vire, skupaj
0.02513
0.4821
0.4821
0.46197
1.4513
OP, vključno s stroški za človeške vire, skupaj
0.02513
0.4821
0.4821
0.46197
1.4513
V primerjavi s predhodnim sporazumom in protokolom je v skladu z novim protokolom dostop do voda Salomonovih otokov dovoljen manjšemu številu plovil.
Predhodni protokol9. oktober 2006 –
8. oktober 2009
Novi protokol9. oktober 2009 –
8. oktober 2012
Plovila z zapornimi plavaricami
4 (ES, FR)
4 (ES, FR)
Plovila za ribolov s površinskimi parangali
10 (ES, PT)
0
Kar zadeva skupno oceno staležev, se bo pod določenimi pogoji lahko odobrila možnost prilagajanja ribolovnih kvot.
Finančni prispevek EU bo sestavljen iz:
- letnega prispevka v višini 260.000 EUR za ribolovne pravice v višini 4000 ton na leto (65 EUR za tono),
- zneska v višini 140.000 EUR za podporo in izvajanje sektorske ribiške politike Salomonovih otokov.
Skupaj 400.000 EUR letno.
- 251.300 EUR za tri leta za stroške upravljanja in kadrovanja, ki niso vključeni v referenčni znesek.
Skupni znesek 1.451.300 EUR za tri leta veljavnosti sporazuma.
Za plovila Skupnosti ni določena zgornja meja pri dodatnem ulovu tunov. Vsaka dodatna tona bo stala 65 EUR. Če količina ulova plovil Skupnosti presega količino, ki ustreza dvakratnemu skupnemu letnemu znesku, se znesek za presežek plača šele naslednje leto.
Po razvrstitvi glede na stopnjo korupcije v državah, ki jo pripravi Transparency International, sodijo Salomonovi otoki na 111. mesto med 180 državami. Komisija mora preveriti, v kakšnem obsegu so bile in bodo porabljene vsote denarja, o katerih je bil sklenjen sporazum s Salomonovi otoki.
Pravilno poročanje o ulovu je bistven del sporazuma o partnerstvu v ribiškem sektorju.
Odbor za proračun ponavlja svoje zahteve, ki jih je že posredoval Komisiji:
· naj vsako leto oceni, ali so države članice, katerih plovila delujejo v skladu s protokolom k sporazumu, izpolnile obveznosti poročanja o ulovu. Če jih niso, bi morala Komisija zavrniti njihove zahteve za ribolovna dovoljenja za naslednje leto;
· naj letno poroča Evropskemu parlamentu in Svetu o rezultatih večletnega sektorskega programa, opisanega v členu 7 protokola, ter o tem, ali države članice izpolnjujejo obveznosti poročanja o ulovu;
· naj pred iztekom veljavnosti protokola ali začetkom pogajanj za njegovo morebitno obnovitev Evropskemu parlamentu in Svetu predloži naknadno oceno protokola skupaj z analizo razmerja med stroški in koristmi.
*******
Odbor za proračun poziva Odbor za ribištvo kot pristojni odbor, naj Parlamentu predlaga, naj odobri sklenitev sporazuma.
IZID KONČNEGA GLASOVANJA V ODBORU
Datum sprejetja
14.7.2010
Izid končnega glasovanja
+:
–:
0:
35
2
0
Poslanci, navzoči pri končnem glasovanju
Marta Andreasen, Reimer Böge, Lajos Bokros, Giovanni Collino, Andrea Cozzolino, Isabelle Durant, James Elles, Göran Färm, José Manuel Fernandes, Eider Gardiazábal Rubial, Salvador Garriga Polledo, Jens Geier, Ivars Godmanis, Ingeborg Gräßle, Carl Haglund, Jiří Havel, Monika Hohlmeier, Sidonia Elżbieta Jędrzejewska, Sergej Kozlík, Jan Kozłowski, Giovanni La Via, Vladimír Maňka, Barbara Matera, Claudio Morganti, Miguel Portas, Dominique Riquet, László Surján, Helga Trüpel, Derek Vaughan
Namestniki, navzoči pri končnem glasovanju
François Alfonsi, Maria Da Graça Carvalho, Peter Jahr, Riikka Manner, Peter Šťastný, Georgios Stavrakakis (Georgios Stavrakakis), Theodor Dumitru Stolojan
Namestniki (člen 187(2)), navzoči pri končnem glasovanju
Lucas Hartong
IZID KONČNEGA GLASOVANJA V ODBORU
Datum sprejetja
29.9.2010
Izid končnega glasovanja
+:
–:
0:
16
2
0
Poslanci, navzoči pri končnem glasovanju
Antonello Antinoro, Alain Cadec, Marek Józef Gróbarczyk, Ilijana Malinova Jotova (Iliana Malinova Iotova), Isabella Lövin, Guido Milana, Maria do Céu Patrão Neves, Britta Reimers, Crescenzio Rivellini, Ulrike Rodust, Struan Stevenson, Catherine Trautmann, Jarosław Leszek Wałęsa
Namestniki, navzoči pri končnem glasovanju
Jean-Paul Besset, Ole Christensen, Chris Davies
Namestniki (člen 187(2)), navzoči pri končnem glasovanju
Elisabetta Gardini, Potito Salatto
