18.9.2008
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga predlagata Jean Lambert in Angelika Beer
v imenu skupine Verts/ALE
o vrhu EU-Indija
Resolucija Evropskega parlamenta o vrhu EU-Indija
Evropski parlament ,
–
ob upoštevanju 9. vrha EU-Indija, ki bo potekal 29. septembra 2008 v Marseillu,
–
ob upoštevanju strateškega partnerstva med EU in Indijo, vključno z ambicioznim ter obsežnim skupnim akcijskim načrtom, ki se ga bo pregledalo na vsakem letnem vrhunskem srečanju,
–
ob upoštevanju odločitve skupine držav dobaviteljic jedrskega blaga (mednarodnega organa, ki si prizadeva za omejitev širjenja jedrskega orožja z nadzorovanjem izvoza in prenosa blaga za uporabo pri izdelavi jedrskega orožja ter z izboljšanjem varovanja in zaščite obstoječega blaga), sprejete 6. septembra 2008, da Indiji odobri opustitev,
–
ker je bila ustanovitev skupine držav dobaviteljic jedrskega blaga odziv na jedrske poskuse, ki jih Indija izvedla leta 1974, z namenom podpreti režim neširjenja jedrskega orožja iz pogodbe o neširjenju jedrskega orožja,
–
ker je Indija ena izmed treh držav, ki niso podpisale pogodbe o neširjenju jedrskega orožja,
–
ob upoštevanju člena 103(2) svojega poslovnika,
A.
ker bo vrh zasenčen zaradi dogovora skupine držav dobaviteljic jedrskega blaga, Indijo oprosti upoštevanja njenih smernic, ki zahtevajo celovito mednarodno varovanje kot pogoj za trgovino z jedrskimi snovmi v okviru jedrskega sporazuma EU-Indija,
B.
ker ta oprostitev pomeni zgodovinski konec sporazuma o prepovedi nakupa jedrskega goriva ali tehnologije za Indijo, dokler ne podpiše pogodbe o neširjenju jedrskega orožja in pogodbe o celoviti prepovedi jedrskih poskusov,
C.
ker je Indija prejela pravice in ugodnosti neomejenega trgovanja z jedrskim blagom, kljub temu, da Mednarodni agenciji za jedrsko energijo ni dovolila celovitega nadzora nad svojimi jedrskimi reaktorji ali se ni odrekla nadaljnjemu izvajanju jedrskih poskusov,
D.
ker se z jedrskim dogovorom glede Indije očitno krši načelo, ki so ga sprejele vse države podpisnice pogodbe o neširjenju jedrskega orožja na konferenci za pregled pogodbe o neširjenju jedrskega orožja leta 1995, namreč zagotovitve celovitega varovanja kot pogoja za dobavo, ter ustvarja nevarna dvojna načela med „dobrimi“ in „slabimi“ razširjevalci in ustvarja izhodišča za prihodnji jedrski spor,
E.
ker je bila Indija v zadnjem času tarča verižnih bombnih napadov, za katera je odgovornost prevzela skupina z imenom „Indijski mudžahidini“ – v zadnjem bombnem napadu 13. septembra 2008 v New Delhiju je umrlo 22 oseb in bilo ranjenih skoraj 100, pred tem pa so bombe odjeknile v Ahmadabadu, Bangaloreju in Džaipurju,
F.
ker so napetosti v zvezni državi Džamu in Kašmir, ki jih je podžgalo nesoglasje glede prenosa zemlje v državi z muslimansko večino v hindujski sklad za vsakoletno hindujsko romanje, privedle do nasilnih spopadov, v katerih je umrlo okoli 50 ljudi, in do največjih nemirov v dvajsetih letih uporov, ki so v tej državi izbruhnili leta 1989,
G.
ker je moralo nedavno iz zvezne države Orise na tisoče kristjanov pobegniti pred preganjanjem s strani skupine hindujskih skrajnežev,
1.
odločno obsoja odločitev, ki jo je 6. septembra 2008 sprejela skupina držav dobaviteljic jedrskega blaga, da Indiji podeli opustitev iz zagotovila o neširjenju orožja in s tem prižge zeleno luč za sklenitev jedrskega sporazuma med ZDA in Indijo;
2.
meni, da je to udarec vsem prizadevanjem, da bi se države z jedrskimi ambicijami, kot sta Iran in Severna Koreja, privedlo k opustitvi njihovih jedrskih programov;
3.
poziva zakonodajno oblast Združenih držav Amerike, naj z zavrnitvijo sporazuma ZDA- Indija prepreči zlom režima neširjenja jedrskega orožja ter nadaljnjo jedrsko oborožitveno tekmo;
4.
obsoja vodilno vlogo nemškega predsedovanja skupini dobaviteljic jedrskega blaga ter vlogo francoskega predsedstva EU pri odpravi varovalne funkcije te skupine zavoljo kratkoročnega dobička nemške in francoske jedrske industrije ter čestita šestim članicam, ki so se omenjenemu sporazumu poskusile upreti;
5.
vztraja, da imajo sedaj države skupine dobaviteljic jedrskega blaga posebno zgodovinsko odgovornost za oživitev zastalih pogajanj o jedrski razorožitvi z obsežnimi predlogi;
6.
poziva indijsko vlado, naj javno izjavi, da je zaustavila proizvodnjo cepljivega materiala za uporabo v orožju, ter naj moratorij za jedrske poskuse spremeni v pravno zavezanost;
7.
poziva EU in Indijo, naj zaustavita svoj nevaren in nepremišljen premik proti oživitvi jedrske energije, kar bo ustvarilo smrtonosno dediščino za prihodnje generacije, ki se bodo soočale z nerešenimi problemi odstranjevanja radioaktivnih odpadkov;
8.
izraža solidarnost z več kot tremi milijoni ljudi, ki so jih prizadele poplave v zvezni državi Bihar, ter pozdravlja pomoč urada ECHO; poziva EU in Indijo, naj poglobita sodelovanje o ukrepih za ublažitev posledic podnebnih sprememb in pospešita sodelovanje na področju obnovljivih virov energije;
9.
izraža sožalje žrtvam nedavnih bombnih napadov in njihovim svojcem ter resno zaskrbljenost nad porastom nasilja in oboroženih opozicijskih gibanj v Indiji;
10.
poziva indijske oblasti, naj spremenijo zakon o posebnih pooblastilih oboroženih sil, ki vojakom in policistom omogoča nekaznovanje, zaradi česar jih uradniki na splošno nočejo okriviti za kršenje človekovih pravic, to pa podžiga opozicijo in militarizem proti državi – kot je nazadnje poročala mednarodna organizacije za človekove pravice o Manipurju;
11.
je globoko zaskrbljen zaradi nenehnih nemirov v državi Džamu in Kašmir; se je se seznanil z novim poročilom o „stanju v državah“, po katerem ima Kašmir sicer najnižjo stopnjo revščine v Indiji, vendar ima hkrati tudi najnižjo stopnjo razvoja; poudarja, da je odprtje Kašmirja za prost pretok blaga in oseb ključnega pomena za premik z mrtve točke nasilja in zatiranja; zato pozdravlja najavljeno odprtje čezmejne trgovine in poziva indijsko vlado, naj omeji svojo vojaško prisotnost v tej državi, kar bi nenazadnje tudi ponovno oživilo turizem;
12.
ponovno poziva k temeljiti in neodvisni preiskavi o množičnih grobiščih, ki so bila nedavno odkrita v bližini nadzorne črte, objavi ugotovitev ter kaznovanju odgovornih oseb za poboje;
13.
poziva indijske oblasti, naj z ustreznimi ukrepi preprečijo nadaljnje napade na krščansko manjšino v Orisi; poziva jih tudi, naj nemudoma zagotovijo nepristransko preiskavo o teh napadih, objavijo ugotovitve te preiskave ter odgovorne privedejo pred roko pravice; poziva vlado, naj preuči ustavnost državnih „zakonov proti spreobrnitvi“ v Orisi;
14.
v zvezi s tem opozarja, da je še vedno več kot 200 nerešenih zadev na sodišču, povezanih s pokolom muslimanov v zvezni državi Gudžarat leta 2002, ter da storilci teh pokolov še vedno niso bili privedeni pred roko pravice;
15.
poudarja, da je treba s pogajanji o sporazumu o prosti trgovini EU-Indija doseči zavezujoče izvajanje določb o človekovih pravicah, socialna in okoljska vprašanja ter zavezanost k načelom dostojnega dela za doseganje trajnostnega razvoja v obeh delih sveta;
16.
potrjuje, da mora imeti civilna družba pomembno vlogo v razpravah o načelnih vprašanjih v aktualnih dvostranskih pogajanjih, zato vztraja, da je treba okrepiti vlogo okrogle mize civilne družbe EU in Indije, ustanovljene leta 2001, ter poziva zlasti k temu, naj se ji zagotovi sredstva, da bo lahko učinkovito opravljala nalogo svetovanja civilni družbi v EU in Indiji; poziva, naj se v procesu sprejemanja odločitev v EU bolj upošteva rezultate teh izmenjav;
17.
poziva k pripravi poročila o napredku izvajanja politike z Indijo na področju človekovih pravic, pri čemer opozarja, da je dialog EU-Indija o človekovih pravicah predstavljen kot vzor za tovrstne dialoge; zato je presenečen, da Indije ni na seznamu držav, ki so upravičene do sredstev iz evropskega instrumenta za demokracijo in človekove pravice za financiranje mikroprojektov civilne družbe;
18.
naroči svojemu predsedniku, naj to resolucijo posreduje Svetu, Komisiji, državam članicam ter vladi in parlamentu Indije.
