26.8.2009 B7-0023/2009 PREDLOG RESOLUCIJE v skladu s členom 120 poslovnika
o uporabi člena 37 Akta o pogojih pristopa Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike ter člena 4 Protokola št. 4 v zvezi s podaljšanjem obratovanja drugega bloka jedrske elektrarne Ignalina do leta 2012
Rolandas Paksas
PE423.206v01-00 B7‑0023/2009 Predlog resolucije Evropskega parlamenta o uporabi člena 37 Akta o pogojih pristopa Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike ter člena 4 Protokola št. 4 v zvezi s podaljšanjem obratovanja drugega bloka jedrske elektrarne Ignalina do leta 2012
Evropski parlament ,
– ob upoštevanju Uredbe Sveta (ES) št. 1990/2006,
– ob upoštevanju določb člena 37 Akta o pristopu in člena 4 Protokola št. 4,
– ob upoštevanju člena 120 svojega poslovnika,
A. ker države po vsem svetu in v EU doživljajo globoko recesijo in ker se BDP v večini držav članic niža; v Litvi se je BDP v drugem četrtletju 2009 zmanjšal kar za 22,6 %,
B. ker se je Skupnost obvezala, da v letih 2007–2013 Litvi za zaprtje drugega bloka jedrske elektrarne Ignalina da na voljo več kot 800 milijonov EUR, kar pa lahko v teh časih gospodarskega nazadovanja zelo obremeni države članice EU,
C. ker danes v Litvi več kot 25 % prebivalstva živi pod mejo revščine, ki je določena z mesečnim prihodkom 163,9 EUR na osebo,
D. ker bi lahko po za leto 2009 predvidenem zaprtju drugega bloka jedrske elektrarne Ignalina, ki trenutno pokriva 70 % vseh litovskih potreb po električni energiji, prišlo do pomanjkanja električne energije in do težav z njeno oskrbo, odvisnost Litve od edinega dobavitelja zemeljskega plina bi se še povečala, hkrati pa ni nobenih tehničnih možnosti za prejemanje električne energije prek povezovalnih daljnovodov iz evropskih držav,
1. poziva Komisijo in Svet, naj takoj preverita, kakšne so možnosti za preložitev zaprtja drugega bloka jedrske elektrarne Ignalina do leta 2012;
2. poziva države članice EU, naj preverijo, kakšne so možnosti za ponovni zagon jedrskih elektrarn, ki so bile zaprte, ob upoštevanju varnostnih zahtev, ki jih določa pogodba Euratom;
3. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
