Parlament izvolil novo Komisijo
Predstavitve
Institucije
2010-02-09 - 16:45
Poslanci Evropskega parlamenta so na glasovanju v Strasbourgu s 488 glasovi za, 137 proti in 72 vzdržanimi glasovi potrdili predlog sestave nove Komisije, ki jo bo tudi v tokratnem petletnem mandatu vodil José Manuel Barroso. V kolegiju je skupaj s predsednikom 27 komisark in komisarjev iz vseh držav članic EU.
Politične skupine ELS, S&D in ALDE so Komisiji pred glasovanjem obljubile podporo, medtem ko so skupine Zelenih/EFA, GUE/NGL in EFD napovedale, da predloga ne bodo podprle. Skupina EKR se je ob glasovanju vzdržala.
Prejšnja Barrosova ekipa, ki je bila imenovana novembra 2004, je ob glasovanju v Parlamentu dobila 449 glasov proti 149, 82 poslancev pa se je vzdržalo, kar je pomenilo 66-odstotno podporo poslancev. Tokrat je predlagano sestavo kolegija komisarjev podprlo 70 odstotkov poslancev, ki so oddali svoj glas.
"Začetek novega desetletja": razprava o novi Komisiji pred glasovanjem v Parlamentu
V torkovi dopoldanski razpravi je predsednik Parlamenta Jerzy Buzek dejal: "Prvič v svoji zgodovini volimo novo Evropsko komisijo kot polnopravni so-zakonodajalci. To je začetek novega desetletja, z novim načinom delovanja evropskih institucij."
Predsednik Komisije José Manuel Barroso pa je poudaril, da je odgovornost pred Parlamentom ključnega pomena za demokratično legitimnost Parlamenta. Trenutne razmere, še posebej gospodarska kriza, zahtevajo drzne poteze in močne evropske institucije za spopadanje s temi izzivi. Dodal je še, da morata Parlament in Komisija s skupnim delovanjem zagotoviti, da bo EU "več kot le vsota njenih sestavnih delov".
Joseph DAUL (ELS, FR) se je zavzel, da mora EU izražati vodilno vlogo na številnih področjih, kot so ukrepi za zvišanje BDP, velikost trga in mednarodna pomoč. Po njegovem mnenju pa Unija pri različnih vprašanjih, kot so Haiti, Iran, Afganistan, Jemen, Kuba in čezatlantski odnosi, ni izpolnila pričakovanj, zato bi morali začeti izvajati ambiciozen program za odpravo posledic teh odločitev. Zaključil je z mislijo, da mora politična usmeritev Komisije odražati razmerje sil v Parlamentu.
Martin SCHULZ (S&D, DE) je bil kritičen, ker naj bi bili kandidati za komisarje med predstavitvami "zavezani molčečnosti", ki jim jo je ukazal predsednik Barroso, da ne bi izjavili česa narobe. Tisti, ki so se dejansko spustili v dialog s Parlamentom, kot so Michel Barnier, Joaquin Almunia in Kristalina Georgijeva, so po njegovih besedah pridobili na veljavi. Poudaril je, da mora Komisija delovati kot kolektivni organ, ne pa predsednikov kabinet.
Guy VERHOFSTADT (ALDE, BE) je dejal, da je njegova skupina odgovorna, zato bo podprla predlog, vendar ob upoštevanju določenih pogojev. Zavzel se je, da bi Komisija postala "vodilna sila v Evropi, kar v zadnjih petih letih ni bila", ki bi delovala kolektivno ter enotno in bi bila sposobna oblikovanja takšnih politik, da bi jih lahko podprle vse tri največje politične družine, iz katerih prihajajo tudi komisarji. Predvsem pa se mora nova Komisija "posvetiti svoji glavni nalogi: iskanju rešitve gospodarske krize in oblikovanju izvedljive strategije za Evropo leta 2020. Ne poslušajte preveč držav članic."
Daniel COHN-BENDIT (Zeleni/EFA, FR) je poslanske kolege označil za "koalicijo hinavcev", ker bodo številni glasovali za Komisijo, ki je v resnici ne podpirajo. Kandidati za komisarje na predstavitvah niso pokazali niti vizije, niti ambicij, pa vendar jih bodo poslanci podprli, ker "na koncu vsi minusi skupaj dajo plus". Napovedal je, da bo njegova skupina glasovala proti predlogu, kar pa "ne pomeni, da so tisti, ki ne glasujejo za vas, proti Evropi". Napovedal je podporo Komisiji ob posameznih vprašanjih, če bodo njeni predlogi šli v pravo smer, na primer v boju proti podnebnim spremembam ter za večji nadzor finančnih trgov.
Jan ZAHRADIL (EKR, CZ): "Leta 2005 ste napovedali odpravo birokratskih ovir in poenostavitev zakonodaje. Zakaj ne oživite te zamisli? Če boste pokazali, da ste reformist, vas bomo podprli, če pa boste šli po starih, že uhojenih poteh, vam bomo odločno nasprotovali."
Lothar BISKY (GUE/NGL,DE): "Zaradi vaših neoliberalnih smernic ne boste dobili podpore moje skupine in lahko pričakujete ostre, a poštene izmenjave mnenj z vašimi komisarji."
Nigel FARAGE (EFD, UK): "Pred nami je nova vlada Evrope, ki ji Lizbonska pogodba daje izjemna pooblastila, vključno z možnostjo, da uporabi izredne pristojnosti in prevzame upravljanje države članice, zdaj pa vodje velikih političnih skupin v Parlamentu zahtevajo, da se ji moč še dodatno poveča! (...) Uboga Grčija je ujeta znotraj ekonomskih spon evra, enaka usoda pa čaka tudi Španijo, Portugalsko in Irsko."
Slovenski poslanec v razpravi
V dopoldanski razpravi je sodeloval tudi slovenski poslanec Milan ZVER (SDS/ELS), ki je izrazil mnenje, da je dan izvolitve nove Komisije pomemben za evropsko demokracijo, tako zaradi dejstva, da bodo ustanove Unije odslej delovale s polnimi pooblastili, kakor tudi zaradi sprejemanja medinstitucionalnega sporazumq, ki skupaj z Lizbonsko pogodbo pomeni povečanje vpliva državljanov na evropsko politiko:
"In to se mi zdi pomembno, še zlasti sedaj, ko že ugotavljamo ali pa lahko zaznamo tudi prve krize evropske demokracije, ki se vidi v vse manjši udeležbi na volitvah, vse manjšem zaupanju ljudi v temeljne demokratične institucije, v tem, da v nekaterih evropskih prestolnicah je nasilje nad demonstranti, v drugih obujajo spomine, totalitarne simbole in podobno. Skratka, mislim da je zadnji čas, da je evropska politika tudi na ravni institucionalne izgradnje naredila nekaj za razvoj demokracije, ampak to ni dovolj. Morali se bomo potruditi tudi, da poskušamo zlasti v postkomunističnih državah vplivati na dvig ravni demokratične politične kulture."
20100209IPR68680
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
