5.9.2007
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Nirj Deva, Bernd Posselt, Geoffrey Van Orden, Eija-Riitta Korhola in Tadeusz Zwiefka v imenu skupine PPE-DE
– Pasqualina Napoletano in Elena Valenciano Martínez-Orozco v imenu skupine PSE
– Johan Van Hecke, Marios Matsakis in Fiona Hall v imenu skupine ALDE
– Hanna Foltyn-Kubicka, Ryszard Czarnecki in Konrad Szymański v imenu skupine UEN
– Marie Anne Isler Béguin, Hélène Flautre in Mikel Irujo Amezaga v imenu skupine Verts/ALE
– Luisa Morgantini in Gabriele Zimmer v imenu skupine GUE/NGL
in ki nadomesti predloge naslednjih političnih skupin:
– PSE ( B6‑0332/2007 )
– UEN ( B6‑0334/2007 )
– GUE/NGL ( B6‑0336/2007 )
– ALDE ( B6‑0340/2007 )
– PPE-DE ( B6‑0342/2007 )
– Verts/ALE ( B6‑0348/2007 )
o financiranju posebnega sodišča za Sierro Leone
Resolucija Evropskega parlamenta o financiranju posebnega sodišča za Sierro Leone
Evropski parlament ,
–
ob upoštevanju ustanovitve posebnega sodišča za Sierro Leone na podlagi sporazuma med Združenimi narodi in vlado Sierre Leone v skladu z resolucijo varnostnega sveta ZN 1315 z dne 14. avgusta 2000 o pregonu „oseb, ki so najbolj odgovorne za hude kršitve mednarodnega humanitarnega prava in zakonodaje Sierre Leone, storjene na ozemlju Sierre Leone od 30. novembra 1996“, zlasti vojne zločine in zločine proti človeštvu,
–
ob upoštevanju proračuna za izvedbo posebnega sodišča za Sierro Leone, ki ga je upravni odbor za posebno sodišče sprejel 15. maja 2007,
–
ob upoštevanju mednarodnega prava, zlasti ženevske konvencije in njenega dodatnega protokola št. II o vojnih zločinih, in listine Združenih narodov,
–
ob upoštevanju svojih resolucij, zlasti resolucije z dne 16. marca 2006 o nekaznovanju v Afriki, predvsem zadeve Hissèna Habréja, ter resolucije z dne 24. februarja 2005 o ustanovitvi posebnega sodišča za Sierro Leone in zadeve Charlesa Taylorja,
–
ob upoštevanju cotonoujskega sporazuma med Evropsko unijo in državami AKP ter zavezanosti pogodbenih strank tega sporazuma k miru, varnosti in stabilnosti, spoštovanju človekovih pravic, demokratičnih načel in pravne države,
–
ob upoštevanju člena 115(5) svojega poslovnika,
A.
ker je boj proti nekaznovanju eden izmed temeljev politike Evropske unije na področju človekovih pravic, mednarodna skupnost pa mora to načelo podpirati, da bi se spodbujala učinkovitost vzpostavljenih mehanizmov odgovornosti,
B.
ker so posebno sodišče za Sierro Leone skupaj ustanovili Združeni narodi in vlada Sierre Leone leta 2002 po kruti državljanski vojni, ki je divjala več kot deset let, njegov mandat pa je pregon storilcev, ki so najbolj odgovorni za grozodejstva, storjena v Sierri Leone,
C.
ker mednarodna skupnost podpira to sodišče in ker njegovo delovanje na kraju samem prispeva k večjemu lokalnemu vplivu,
D.
ker pomeni ustanovitev posebnega sodišča za Sierro Leone precedens v mednarodnem pravu, saj je prvo sodišče, ki je vložilo obtožbo proti izvoljenemu afriškemu voditelju države zaradi storjenih vojnih zločinov in zločinov proti človeštvu, sodba proti trem nekdanjim vodjem uporniške skupine Oborožene sile revolucionarnega sveta, izrečena 20. junija 2007, pa je prva sodba o rekrutiranju otrok vojakov in prisilnih porokah,
E.
ker ima posebno sodišče za Sierro Leone pomembno vlogo pri vzpostavljanju miru in pravice v regiji reke Mano v Zahodni Afriki in si prizadeva za zagotavljanje trajne zapuščine; ker je posebno sodišče v ta namen sprejelo daljnosežne ukrepe ter programe na področju arhiviranja in prevajanja, da bi javnost seznanilo z njegovim delovanjem, kot tudi programe za zaščito žrtev, s čimer je prispevalo k izboljšanju dostopa do sodnega sektorja za prebivalce Sierre Leone; ker so tovrstni ukrepi, ki niso pravne narave, bistveni za zagotavljanje trajne zapuščine sodišča, ostajajo pa izzivi, s katerimi se je še treba spoprijeti,
F.
ker je tožilec posebnega sodišča za Sierro Leone nekdanjega liberijskega predsednika Charlesa Taylorja 7. marca 2003 obtožil sedemnajstih zločinov proti človeštvu in vojnih zločinov, vključno z umori, pohabljanjem spolnih organov, posilstvi, spolnim suženjstvom in rekrutiranjem otrok vojakov; ker se je 4. junija 2007 začelo sojenje Charlesu Taylorju;
G.
ker bi nezmožnost, da bi končali sojenje Charlesu Taylorju ali zagotovili kar najbolj kakovostne in pravične razmere za njegovo sojenje, ne le ogrozila vzpostavitev trajnega miru v regiji reke Mano v Zahodni Afriki, temveč bi tudi škodovala boju proti nekaznovanju in razvoju mednarodnega kazenskega pregona, ki je že ogroženo po neuspelem poskusu sojenja Slobodanu Miloševiću in kontroverzni obsodbi Sadama Huseina,
H.
ker je posebno sodišče za Sierro Leone 20. avgusta 2007 odločilo, da je v interesu pravičnosti, da se zagovornikom Charlesa Taylorja dodeli več časa, zato je sojenje preložilo na 7. januar 2008,
I.
ker se posebno sodišče za Sierro Leone v nasprotju z drugimi kazenskimi sodišči financira iz prostovoljnih prispevkov zainteresiranih države; ker so mnoge države, vključno z državami članicami EU, in Evropska komisija potrdile svojo zavezo k mednarodnemu humanitarnemu pravu s financiranjem delovanja tega posebnega sodišča,
J.
ker je bil ustanovljen upravni odbor, ki bo pomagal generalnemu sekretarju Združenih narodov pri pridobivanju ustreznih finančnih sredstev za sodišče, sprejemanju proračuna in svetovanju na področju vseh nalog sodišča, ki niso pravne narave;
K.
ker je upravni odbor v proračunu za izvedbo, sprejetem 15. maja 2007, odločil, da posebno sodišče za Sierro Leone za zaključek delovanja potrebuje 89 milijonov USD (36 milijonov USD za leto 2007, 33 milijonov USD za leto 2008 in 20 milijonov USD za leto 2009), ker bodo razpoložljiva sredstva po sedanjih ocenah zadostovala do oktobra 2007;
1.
pozdravlja napredek, ki ga je doseglo posebno sodišče za Sierro Leone v sodnem pregonu storilcev grozodejstev v tej državi; pozdravlja zlasti razsodbe, ki jih je posebno sodišče izreklo proti trem vodjem uporniške skupine Oborožene sile revolucionarnega sveta, s katerimi so bili obtoženi zločinov proti človeštvu in vojnih zločinov; pozdravlja začetek sojenja proti Charlesu Taylorju in je prepričan, da bo to jasno sporočilo vodjem po vsem svetu, da kršitve človekovih pravic ne bodo več ostale nekaznovane;
2.
ugotavlja, da posebno sodišče za Sierro Leone prejema finančno pomoč EU prek evropskega instrumenta za demokracijo in človekove pravice ter da države članice EU, zlasti Združeno kraljestvo in Nizozemska, ves čas močno podpirajo delovanje tega sodišča;
3.
vendar je zaskrbljen, da na podlagi sredstev, ki so bila dodeljena, ni mogoče zagotoviti ustreznega okolja za posebno sodišče; je globoko zaskrbljen, da bo to oviralo boj proti nekaznovanju in zlasti škodovalo sojenju proti Charlesu Taylorju, ki je poskusni primer za razvoj mednarodnega kazenskega pregona, ter tudi oviralo proces sprave in vzpostavitev trajnega miru v Sierri Leone in v zahodnoafriški regiji kot celoti;
4.
opozarja, da bo resno omajana veljava prizadevanj mednarodne skupnosti, da bi prispevala k vzpostavitvi miru v Sierri Leone in obravnavala zločine, storjene med vojno, če ne bo zagotovljena potrebna finančna pomoč posebnemu sodišče za Sierro Leone;
5.
poziva vse države, tudi države članice EU, naj nadalje prispevajo k uspešnemu delovanju posebnega sodišča za Sierro Leone, da bo lahko svoje delo opravilo uspešno, vključno z dejavnostmi za zagotovitev trajne dediščine in izboljšanje neodvisnosti sodne oblasti v Sierri Leone;
6.
poziva Komisijo, naj posebnemu sodišču še naprej zagotavlja finančna sredstva v okviru prihodnjih nacionalnih programov s Sierro Leone;
7.
poziva generalnega sekretarja Združenih narodov, naj v posvetovanju s svojim varnostnim svetom preuči vse možne oblike financiranja posebnega sodišča, da bi lahko uspešno opravilo svoje temeljne naloge;
8.
spodbuja vse tesnejše sodelovanje med posebnim sodiščem ter oblastmi in sodišči v Sierri Leone; poudarja, da morajo imeti žrtve brez odlašanja možnost uporabe pravnih sredstev na nacionalnih sodiščih, in da se je treba zgledovati po tem sodišču, ki je potisnilo na stran pomilostitve, zlasti tiste, vključene v lomejski sporazum o ustanovitvi sodišča, in v nacionalno zakonodajo vključilo vse zločine, opredeljene na mednarodni ravni; poziva oblasti, naj preučijo možnost podpiranja dejavnosti posebnega sodišča, tudi na podlagi razvojnih skladov EU;
9.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic EU, posebnemu sodišču za Sierro Leone, vladi in parlamentu Sierre Leone, generalnemu sekretarju Združenih narodov, vsem članicam Afriške unije in sopredsednikom Skupne parlamentarne skupščine AKP-EU.
