4. 7. 2011 B7-0455/2011 PREDLOG RESOLUCIJE ob zaključku razprave o izjavi Komisije
v skladu s členom 110(2) poslovnika
o programu razdeljevanja hrane najbolj ogroženim osebam v Uniji
Patrick Le Hyaric
,
Ilda Figueiredo
,
Gabriele Zimmer
,
Elie Hoarau
, Kiriakos Triantafilidis (
Kyriacos Triantaphyllides
),
Alfreds Rubiks
, Nikolaos Huntis (
Nikolaos Chountis
)
v imenu skupine GUE/NGL
PE465.745v01-00 B7‑0455/2011 Resolucija Evropskega parlamenta o programu razdeljevanja hrane najbolj ogroženim osebam v Uniji
Evropski parlament ,
– ob upoštevanju člena 27 Uredbe (ES) št. 1234/2007 in Uredbe (ES) št. 983/2008,
– ob upoštevanju svoje izjave z dne 4. aprila 2006 o tem programu, svoje resolucije z dne 22. maja 2008, svoje zakonodajne resolucije z dne 26. marca 2009 in predloga Komisije KOM(2010)0486 ,
– ob upoštevanju sodbe Splošnega sodišča z dne 13. aprila 2010 v zadevi Nemčija proti Komisiji (zadeva T-576/08),
– ob upoštevanju izvedbene uredbe Komisije (EU) št. 562/2011,
– ob upoštevanju Priporočila Sveta 92/441/EGS o skupnih merilih v zvezi z zadostnimi sredstvi in socialno pomočjo v sistemih socialnega varstva,
– ob upoštevanju člena 110(2) svojega poslovnika,
A. ker Komisija ocenjuje, da 43 milijonom ljudi v EU grozi pomanjkanje hrane,
B. ker zaradi gospodarske in finančne krize, hitro naraščajočih cen hrane in zlasti zaradi priporočil EU o gospodarskem upravljanju ter varčevalni politiki držav članic, s katerimi se zmanjšujejo sredstva za socialne prejemke in odpravlja socialna država, vse več ljudem grozi revščina in socialna izključenost, vključno s pomanjkanjem hrane,
C. ker program razdeljevanja hrane najbolj ogroženim osebam v Uniji, ki je bil uveden leta 1987 v skupni kmetijski politiki, trenutno zagotavlja pomoč v hrani 13 milijonom ljudi, ki trpijo revščino v 19 državah članicah, v distribucijske verige pa je vključenih okrog 240 bank hrane in dobrodelnih organizacij,
D. ker je program vse bolj odvisen od nakupov na trgu zaradi preoblikovanja skupne kmetijske politike in s tem zmanjšanja intervencijskih zalog, iz katerih je program dobival hrano do sedaj,
E. ker je Splošno sodišče odločilo, da se člen 2 Uredbe (ES) št. 983/2008 o dodatnem nakupu hrane na trgu razglasi za ničnega,
F. ker po sodbi Splošnega sodišča predlog Komisije za leto 2012 kaže nenadno zmanjšanje s 500 milijonov EUR za leto 2011 na zgolj 113 milijonov EUR za leto 2012,
G. ker se bo za skupno kmetijsko politiko in z njo povezane programe, pa tudi strukturne sklade, vključno z Evropskim socialnim skladom, leta 2013 začelo novo obdobje financiranja,
1. ostro kritizira nenadno zaustavitev sedanjega delujočega sistema pomoči v hrani brez predhodnega obvestila ali priprave, kar pogubno vpliva na najranljivejši del prebivalstva v EU; poudarja, da je predlog Komisije, da se financiranje zmanjša s 500 milijonov EUR za leto 2011 na zgolj 113 milijonov EUR za leto 2012 v velikem nasprotju z uradnimi izjavami EU in cilji na področju boja proti revščini in socialni izključenosti;
2. poudarja, da je Parlament v svoji resoluciji z dne 22. maja 2008 poudaril, da je pravica do hrane temeljna pravica in da je treba izboljšati dostop vseh ljudi ob katerem koli času do dovolj hrane za aktivno in zdravo življenje;
3. poudarja, da je Parlament v svoji resoluciji z dne 26. marca 2009 zahteval, da se program tudi v prihodnje v celoti financira iz proračuna Unije, brez obveznosti sofinanciranja za države članice; ostro kritizira tiste države članice, ki v Svetu blokirajo dogovor o nadaljnjem delovanju programa razdeljevanja hrane;
4. zato poziva Komisijo in Svet, naj razvijeta rešitev za nadaljnje financiranje programa razdeljevanja hrane za preostali leti sedanjega obdobja financiranja (2012 in 2013) in za novo obdobje financiranja 2014–2020 na pravni podlagi, ki je Sodišče ne bo moglo izpodbijati; program razdeljevanja hrane je treba premakniti iz skupne kmetijske politike v Evropski socialni sklad in vsaj ohraniti zgornjo letno mejo financiranja 500 milijonov EUR, s čimer bi zagotovili, da ljudje, ki so odvisni od pomoči, ne bodo trpeli pomanjkanja hrane;
5. poudarja, da je visokokakovostna in zdrava prehrana še zlasti pomembna za otroke in da prispeva k izpolnjevanju njihovih razvojnih in vzgojnih potreb; poziva Komisijo, naj tudi v prihodnje podpira take programe, kot je sistem EU za razdeljevanje sadja po šolah;
6. meni, da za večjo prehransko varnost ter za vzpostavitev okoljsko in socialno trajnostnih sistemov proizvodnje in dobave ostaja nujno kar najbolj zmanjšati živilske odpadke;
7. poudarja, da je stranski učinek revščine pogosto podhranjenost in pomanjkanje hrane; poudarja, da je za boj proti revščini in socialni izključenosti potrebna celostna politika, ki bo povezovala delovna mesta s pravicami in poštenim dohodkom, delovnimi in življenjskimi pogoji; opozarja, da so lahko ob dobri celostni politiki za boj proti revščini ukrepi za pomoč v hrani zgolj eden od začasnih elementov;
8. meni, da bi program razdeljevanja hrane postal nepotreben zgolj, če bi države članice okrepile dejanska prizadevanja za boj proti revščini in socialni izključenosti z zagotavljanjem sistemov minimalnega dohodka ter sistemov za nadomeščanje dohodka s prispevki, ki bi ljudem omogočili dovolj sredstev za človeka dostojno življenje, tudi za nakup visokokakovostne in zdrave prehrane na trgu; poziva države članice, naj opustijo varčevalno politiko in reformirajo sisteme socialnega varstva, da bi ti omogočali dohodke, s katerim se bodo ljudje rešili iz revščine in socialne izključenosti;
9. opominja Komisijo in Svet na svoji resoluciji z dne 9. oktobra 2008 in dne 6. maja 2009, v katerih je glede omenjenega zahteval, da se Svet dogovori, da bo za sisteme minimalnega dohodka in sisteme za nadomeščanje dohodka s prispevki določen cilj vsaj 60-odstotnega nacionalnega povprečja ekvivalentnega dohodka, ter naj določi časovni razpored za dosego tega cilja v vseh državah članicah; poziva Komisijo, naj predstavi zakonodajni predlog o ustreznih sistemih minimalnega dohodka;
10. meni, da pomoč v hrani prejema tudi vse več revnih zaposlenih; opominja Komisijo in Svet na svojo resolucijo z dne 9. oktobra 2008, v kateri je Svet pozval, naj nujno sprejme cilj EU glede minimalnih plač (zakonsko predpisane minimalne plače, kolektivne pogodbe na nacionalni, regionalni ali sektorski ravni), ki naj znaša najmanj 60 % zadevne (nacionalne, sektorske itd.) povprečne plače, nato pa določi tudi časovni razpored za doseganje navedenega cilja v vseh državah članicah;
11. poudarja, da je treba kmetom zagotoviti dostojen in pravičen dohodek ter nagrado za storitve, ki jih opravljajo; poudarja, da imajo kmetje v številnih regijah finančne težave; poziva Komisijo, naj obravnava vprašanje revščine na podeželju in propadanja podeželskih skupnosti;
12. naroči svojemu predsedniku, naj to resolucijo posreduje Komisiji in vladam držav članic.
