7.1.2009
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) poslovnika,
ki ga predlaga Jan Marinus Wiersma
v imenu skupine PSE
o strategiji EU za Belorusijo
Resolucija Evropskega parlamenta o strategiji za Belorusijo
Evropski parlament ,
–
ob upoštevanju svojih prejšnjih resolucij o razmerah v Belorusiji, zlasti resolucije z dne 9. oktobra 2008,
–
ob upoštevanju izjave predsedstva v imenu Evropske unije o skupnem stališču Sveta 2008/844/SZVP z dne 10. novembra 2008, ki spreminja skupno stališče 2006/276/SZVP o restriktivnih ukrepih proti nekaterim beloruskim uradnikom,
–
ob upoštevanju končnega poročila misije urada OVSE za demokratične institucije in človekove pravice o opazovanju parlamentarnih volitev, ki so v Belorusiji potekale 28. septembra 2008,
–
ob upoštevanju sklepov Sveta o Belorusiji z dne 13. oktobra 2008,
–
ob upoštevanju poročila svoje delegacije za odnose z Belorusijo o obisku v Vilni od 27. do 29. oktobra 2008,
–
ob upoštevanju izjave Evropske komisije z dne 21. novembra 2006 o pripravljenosti Evropske unije za obnovitev odnosov z Belorusijo in njenim narodom v okviru evropske sosedske politike,
–
ob upoštevanju člena 103(2) svojega poslovnika,
A.
ker so v sklepih Sveta z dne 13. oktobra 2008 znova izraženi upi za postopno vnovično navezavo stikov z Belorusijo in njegova pripravljenost za vzpostavitev dialoga z beloruskimi oblastmi in drugimi sodelujočimi v demokratični razpravi, da bi v tej državi spodbudili dejanski napredek proti krepitvi demokracije in spoštovanja človekovih pravic,
B.
ker je Svet sklenil, da zaradi spodbujanja dialoga z beloruskimi oblastmi ter sprejemanja pozitivnih ukrepov za okrepitev demokracije in spoštovanja človekovih pravic prepoved potovanja za nekatere vodilne osebe iz Belorusije šest mesecev ne bo veljala, to obdobje pa je mogoče tudi podaljšati – razen za osebe, vpletene v izginotja v letih 1999 in 2000 ter predsednika državne volilne komisije,
C.
ker je Komisija kot odziv na pozitivne ukrepe Belorusije že začela okrepljen dialog s to državo na področju energije, okolja, carin, prometa in varnosti hrane ter izrazila pripravljenost za nadaljnjo razširitev obsega tehničnih pogovorov, ki bodo koristni za obe strani,
D.
ker je Komisija sprožila pobudo o vzhodnem partnerstvu za okrepitev sodelovanja s številnimi vzhodnoevropskimi državami, tudi z Belorusijo, če bo izpolnila nekatera izrecna merila glede demokracije, spoštovanja človekovih pravic in pravne države,
E.
ker je Belorusija pokazala interes za projekt vzhodnega partnerstva in ker lahko do podpisa pridružitvenega sporazuma z Evropsko unijo v sklopu vzhodnega partnerstva pride šele po tem, ko bo Belorusija podpisala sporazum o partnerstvu in sodelovanju z EU,
F.
ker je beloruska vlada sprejela nove zakone, s katerimi je poenostavila upravne postopke in liberalizirala gospodarstvo,
G.
ker so beloruske oblasti opozicijskemu aktivistu Aleksandru Barazenki izrekle enoletno omejitev svobode zaradi njegove vloge v demonstracijah leta 2008,
1.
pozdravlja odločitev beloruskih oblasti za registracijo gibanja Za svobodo, ki ga vodi nekdanji beloruski predsedniški kandidat Aleksander Milinkevič; upa, da bodo beloruske oblasti izboljšale pogoje za registracijo in delo drugih nevladnih skupin, med drugim tudi organizacije za človekove pravice Naša vjasna;
2.
pozdravlja odločitev beloruskih oblasti o dovoljenem tiskanju in razširjanju dveh neodvisnih časopisov, Narodnaja volja in Naša niva, in o razpravljanju o mednarodnih standardih glede internetnih medijev; upa, da bodo v Belorusiji vzpostavljene ustrezne razmere tudi za delo drugih neodvisnih medijev;
3.
pozdravlja pripravljenost Belorusije za podrobno razpravo o priporočilih OVSE/ODIHR glede izboljšanja volilne zakonodaje; meni, da je to pomemben in spodbuden korak z beloruske strani, in z veseljem pričakuje hitro izvedbo, pa tudi dodatne ukrepe v skladu s pričakovanji EU;
4.
poudarja, da je za popolno normalizacijo odnosov med EU in Belorusijo bistveno, da to postane država brez političnih zapornikov, ki bo spoštovala svobodo izražanja, povezovanja in združevanja ter izboljšala pogoje za delo nevladnih organizacij;
5.
pozdravlja odločitev Belorusije za odpravo prepovedi potovanja za otroke, ki živijo blizu propadle černobilske jedrske elektrarne;
6.
odločno poziva belorusko vlado, naj spoštuje človekove pravice in izvede korenite spremembe beloruskega kazenskega zakonika ter črta člene 367, 368 in 369-1, zlasti pa člen 193, ki se pogosto zlorabljajo kot sredstvo represije, in naj se vzdrži groženj s kazenskim pregonom, med drugim za izogibanje služenju vojaškega roka v Belorusiji ali proti študentom, ki so bili izključeni z univerz zaradi svojega državljanskega nazora in so bili prisiljeni študij nadaljevati v tujini;
7.
poziva Svet in Komisijo, naj nadaljujeta dialog z Belorusijo ter oblikujeta politiko do te države, in sicer s strogim pozitivnim pogojevanjem na osnovi postopnega pristopa, ki bo zajemal cilje, časovne načrte in klavzulo o reviziji ter ustrezne finančne vire;
8.
poziva Svet in Komisijo, naj poskusita z dodatnimi ukrepi olajšati in liberalizirati vizumske postopke za beloruske državljane, saj lahko le tako pripomoreta k izpolnitvi glavnega cilja politike Evropske unije do Belorusije, namreč olajšanja in okrepitve stikov med ljudmi, kar bi olajšalo demokratizacijo države; v zvezi s tem poziva Svet in Komisijo, naj preučita obseg znižanja vizumskih stroškov za državljane Belorusije ob vstopu v schengensko območje in poenostavitve postopka za pridobitev vizuma;
9.
poziva Svet in Komisijo, naj razmislita o možnosti selektivne uporabe instrumenta evropske sosedske politike ter instrumenta za demokracijo in človekove pravice za Belorusijo tako, da se ponudi več pomoči beloruski civilni družbi; poziva ju, naj pozoveta belorusko vlado, da bi v znak dobre volje in pozitivnih sprememb omogočila beloruski Evropski univerzi za humanistične vede v izgnanstvu v Vilni zakonito vrnitev v Belorusijo in ponovno delovanje v Minsku po pogojih, ki bodo primerni za njen prihodnji razvoj;
10.
v tem smislu poziva Svet in Komisijo, naj razmislita o ukrepih za izboljšanje gospodarskega ozračja, trgovine, vlaganj, energetske in prometne infrastrukture ter čezmejnega sodelovanja med EU in Belorusijo, da bi pripomogli k dobremu počutju in blaginji državljanov Belorusije in povečali njihove zmožnosti za komunikacijo z EU in prosto potovanje v EU;
11.
obžaluje ponavljajoče se odločitve beloruskih oblasti, ki zadnjih nekaj let vztrajno zavračajo vstopne vizume članom Evropskega parlamenta in nacionalnih parlamentov; poziva beloruske oblasti, naj za delegacijo Evropskega parlamenta za odnose z Belorusijo ne ustvarjajo dodatnih ovir, ki ji preprečujejo obisk te države;
12.
pozdravlja dosedanje stališče beloruskih oblasti, da kljub ogromnemu pritisku ne priznajo enostransko izražene neodvisnosti Južne Osetije in Abhazije;
13.
obsoja dejstvo, da je Belorusija edina država v Evropi, ki še vedno izvaja smrtno kazen, kar je v nasprotju z evropskimi vrednotami;
14.
naroča svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evrope in Sveta Evrope, sekretariatu Skupnosti neodvisnih držav ter parlamentu in vladi Belorusije.
