Vprašanje za ustni odgovor O-000206/2011
za Komisijo
Člen 115 poslovnika
Nathalie Griesbeck
,
Sonia Alfano
,
Sophia in 't Veld
, Baroness
Sarah Ludford
,
Louis Michel
,
Cecilia Wikström
v imenu skupine ALDE Zadeva: Evropska podpora beguncem v Tuniziji
EU je 14. januarja 2011 oznanila svojo zavezanost podpiranju demokratičnega procesa v Tuniziji in najavila, da bo priskrbela humanitarno pomoč za sprejem stotisočev beguncev, ki so prišli v to državo po vstaji in spopadih v Libiji. Od 20. februarja letos je mejo med državama prečkalo več kot 582.000 ljudi. Velika večina je delavcev migrantov v tranzitu, ki se jim je zaradi mednarodnih prizadevanj Mednarodne organizacije za migracije v veliki meri uspelo vrniti domov.
Ogromno število ljudi, ki prihaja iz držav v konfliktih ali ki bežijo pred preganjanjem, ostaja v begunskih taboriščih. Urad visokega komisarja OZN za begunce je 1. avgusta 2011 poročal, da je v taboriščih v puščavi še vedno 4425 oseb. Edina trajna rešitev zanje bi bila preselitev v tretje države.
Po poročanju članov delegacije odbora LIBE v Tuniziji od 13. do 16. julija 2011 se položaj beguncev v teh taboriščih iz dneva v dan slabša. Živijo v izredno hudih razmerah, predvsem zaradi skrajne vročine, puščavskih viharjev in omejenega dostopa do čiste vode, ustreznih sanitarnih razmer in higiene.
Člani delegacije so bili pretreseni zaradi pomanjkljivega odziva držav članic EU glede preselitve teh ljudi, povsem drugače, kot so ravnale Kanada, ZDA in Norveška. Visoka predstavnica Catherine Ashton je 30. avgusta 2011 sporočila, da so se dotlej za to zavezale samo nekatere države članice: Irska (24), Španija (50), Portugalska (19), Švedska (200), Belgija (25), Finska (70) in Nizozemska (20). Ravno nasprotno pa se je Norveška obvezala, da bo sprejela 310 beguncev, ker je do julija 2011 tudi storila.
Ali lahko Komisija obvesti Parlament, kakšno je zdaj stanje v razpravah s Svetom in državami članicami o načrtih, da bi uradu visokega komisarja OZN pomagali pri preselitvi preostalih beguncev iz Tunizije, za koliko novih oseb se bodo države članice zavezale in kako je s sprejemanjem tistih beguncev, katerih primeri so bili že sprejeti?
Ali lahko Komisija pojasni, kako namerava podpreti in okrepiti splošna prizadevanja Unije in držav članic za preselitev teh ljudi? Delo za evropski program za ponovno naselitev, o katerem je Parlament že sklenil prvo obravnavo, je bilo v Svetu namreč ustavljeno.
