P6_TA(2007)0539
Trgovinski in gospodarski odnosi z Ukrajino
A6-0396/2007
Resolucija Evropskega parlamenta z dne 15. novembra 2007 o trgovinskih in gospodarskih odnosih z Ukrajino ( 2007/2022(INI) )
Evropski parlament
, –
ob upoštevanju Uredbe (ES) št. 1638/2006 Evropskega parlamenta in Sveta z dne 24. oktobra 2006 o splošnih določbah o ustanovitvi Evropskega instrumenta sosedstva in partnerstva UL L 310, 9.11.2006, str. 1.
,
–
ob upoštevanju načrta Ferrero-Waldner/Solana za Ukrajino v desetih točkah, ki ga je Svet potrdil dne 21. februarja 2005,
–
ob upoštevanju sporočila komisarke Ferrero-Waldner Komisiji z dne 22. novembra 2005 z naslovom "Izvajanje in spodbujanje evropske sosedske politike ( SEK(2005)1521 ),
–
ob upoštevanju sporočila Komisije Svetu in Parlamentu o krepitvi evropske sosedske politike ( KOM(2006)0726 ),
–
ob upoštevanju strateškega dokumenta Komisije za državo za obdobje 2007–2013 ter Nacionalnega indikativnega programa 2007–2010 za Ukrajino,
–
ob upoštevanju memoranduma o soglasju med Evropsko unijo in Ukrajino o sodelovanju na področju energije, podpisanega 1. decembra 2005,
–
ob upoštevanju sporočila Komisije z naslovom "Razvijanje skupnega zračnega prostora z Ukrajino" ( KOM(2005)0451 ),
–
ob upoštevanju sporočila Komisije z naslovom "Strateški dokument o evropski sosedski politiki" ( KOM(2004)0373 ),
–
ob upoštevanju delovnega dokumenta služb Komisije, ki je priložen sporočilu Komisije Svetu in Parlamentu o krepitvi evropske sosedske politike: Poročilo o napredku ESP v zvezi z Ukrajino ( KOM(2006)0726 ) ( SEC(2006)1505 ),
–
ob upoštevanju Sporazuma med Ukrajino in Evropsko skupnostjo o trgovini s tekstilnimi izdelki, podpisanega 5. maja 1993 ter razširjenega in spremenjenega 9. marca 2005,
–
ob upoštevanju sporazuma o partnerstvu in sodelovanju med Evropsko skupnostjo in njenimi državami članicami ter Ukrajino UL L 49, 19.2.1998, str. 3.
, podpisanega 14. junija 1994 ter razširjenega in spremenjenega 30. marca 2004 in 27. marca 2007,
–
ob upoštevanju sporazuma med Evropsko skupnostjo in vlado Ukrajine o trgovini z nekaterimi proizvodi iz jekla UL L 384, 28.12.2004, str. 23.
, podpisanega 22. novembra 2004,
–
ob upoštevanju sporazuma o sodelovanju na področju civilne satelitske navigacije med Evropsko skupnostjo ter njenimi državami članicami in Ukrajino ter sporazuma med Evropsko skupnostjo in Ukrajino o letalstvu, podpisana 1. decembra 2005,
–
ob upoštevanju rezultatov nedavnega srečanja na vrhu EU-Ukrajina, vključno s srečanjem na vrhu v Helsinkih 27. oktobra 2006 in v Kijevu 14. septembra 2007,
–
ob upoštevanju resolucije z dne 19. januarja 2006 o evropski sosedski politiki UL C 287 E, 24.11.2006, str. 312.
,
–
ob upoštevanju resolucije z dne 22. maja 2007 o globalni Evropi: zunanji vidiki konkurenčnosti Sprejeta besedila, P6_TA(2007)0196 .
,
–
ob upoštevanju svojega priporočila Svetu z dne 12. julija 2007 o pogajalskem mandatu za nadgraditev sporazuma med Evropsko skupnostjo in njenimi državami članicami na eni strani ter Ukrajino na drugi strani Sprejeta besedila, P6_TA(2007)0355 .
,
–
ob upoštevanju dejavnosti delegacije Evropskega parlamenta za parlamentarni odbor za sodelovanje EU-Ukrajina,
–
ob upoštevanju sklepov Sveta z dne 22. januarja 2007 o pogajanjih o novem nadgrajenem sporazumu,
–
ob upoštevanju člena 45 svojega Poslovnika,
–
ob upoštevanju poročila Odbora za mednarodno trgovino ( A6-0396/2007 ),
A.
ker je Ukrajina strateško pomembna soseda EU ter njena naravna povezava z Rusijo in osrednjo Azijo; ker ima Ukrajina zaradi svoje velikosti, zemeljskih virov ter prebivalstva in zemljepisne lege poseben položaj v Evropi ter je zato najbolj pomembna država v regiji,
B.
ker je EU po širitvi leta 2004 postala največji trgovinski partner Ukrajine in ker je pristop držav, ki imajo skupne meje z Ukrajino, k EU okrepil njene trgovinske odnose z EU in zagotovil nove možnosti za regionalno trgovino, industrijsko sodelovanje in gospodarsko rast,
C.
ker je v zvezi z zunanjo politiko eden od glavnih ciljev Parlamenta okrepiti in spodbuditi evropsko sosedsko politiko, katere cilj je podpora razvoju demokracije in tržnega gospodarstva v sosednjih državah EU ter krepitev političnih in gospodarskih odnosov z EU in njenimi državami članicami,
D.
ker je za razvoj učinkovite sosedske politike treba dati prednost multilateralizmu in bo zato prihodnji sporazum o prosti trgovini bistveni dejavnik novega nadgrajenega sporazuma, za katerega so se začela pogajanja 5. marca 2007,
E.
ker je pristop Ukrajine k Svetovni trgovinski organizaciji (STO) in ratifikacija pristopa v Ukrajinskem parlamentu osnovni pogoj, da začne Ukrajina pogajanja za območje proste trgovine z EU v okviru novega nadgrajenega sporazuma s ciljem čim tesnejšega približevanja Ukrajinskega gospodarstva h gospodarstvu EU in bolj splošno spodbujanja trgovinske in gospodarske uspešnosti Ukrajine,
F.
ker imata EU in Ukrajina na področju trgovine usklajene interese in bi lahko obe imeli koristi od prihodnjega združevanja svojih trgov; ker bi v zvezi s tem postopno sprejetje pravnega reda Skupnosti v Ukrajini pomenilo pomemben korak pri doseganju cilja Ukrajine za postopno gospodarsko povezovanje in okrepitev političnega sodelovanja z EU,
G.
ker ima lahko predlagani sporazum o območju proste trgovine na začetku negativne učinke, ki bodo vplivali predvsem na gospodarsko in socialno najšibkejše skupine in ker je treba vzpostaviti prehodne mehanizme s spodbujanjem gospodarske pomoči skupinam prebivalstva, kar jim bo omogočilo postopno in uravnoteženo integracijo in s tem prispevalo k trajnostnemu razvoju države,
H.
ker se prizadevanja EU ne smejo osredotočiti le na gospodarsko integracijo Ukrajine, temveč je treba položiti temelje tudi za socialno podporo, na primer z omogočanjem bolj pravičnega in egalitarnega dostopa do pokojnin ter podpor za najrevnejše, velike družine in podeželsko prebivalstvo ter z vzpostavljanjem mehanizmov financiranja in drugih vzvodov za integracijo manjšin; ker bodo ti ukrepi pospešili socialno in politično stabilnost, nujno za uspeh ukrajinske gospodarske integracije v STO in tesnejše partnerstvo z EU,
I.
ker sta EU in Ukrajina odločeni, da se hitro približata cilju vzpostavitve skupnega območja proste trgovine, kot je bilo potrjeno med nedavnimi sestanki in srečanji na najvišji ravni, potem ko bo Ukrajina končala proces pristopa k STO in ko ga bo ratificiral ukrajinski parlament,
J.
ker je Ukrajini treba omogočiti prostor in čas za okrepitev svoje zmožnosti odzivanja na izzive globalizacije; ker se mora ukrajinski trg odpirati postopoma in z nekaj prožnosti, da se prepreči vsiljevanje določene gospodarske vizije, ter z upoštevanjem prednosti in slabosti ukrajinskega gospodarstva, njegove notranje pozicije in regionalnih značilnosti,
K.
ker se EU in Ukrajina srečujeta s skupnimi izzivi trgovinske in gospodarske politike, ki so povezani z globalizacijo ter pojavom novih in vplivnih gospodarskih akterjev; ker bi lahko okrepljeno gospodarsko sodelovanje z EU spodbudilo nujne reforme in, skupaj z boljšim okoljem za naložbe, privabilo neposredne tuje naložbe iz mednarodnih finančnih institucij in zasebnega sektorja, kar bi koristilo nacionalnemu gospodarstvu Ukrajine,
L.
ker povečano gospodarsko sodelovanje z Ukrajino pomeni tudi dobre možnosti za rast gospodarstev držav članic in s tem spodbuja njihovo globljo vključitev v skupni trg EU,
M.
ker nova politična, gospodarska in socialna vprašanja v vzhodni Evropi predstavljajo skupne izzive, ki zahtevajo usklajen globalni odziv,
Pristop k Svetovni trgovinski organizaciji,
1.
podpira uspešen zaključek pogajanj o vstopu v STO organizacijo; poziva Ukrajino, da odpravi vse preostale zakonodajne in tehnične ovire, ki so med razlogi za težave, ki ovirajo njen pristop k STO;
2.
poziva Komisijo in države članice, da ponudijo nadaljnjo politično in diplomatsko podporo Ukrajini pri pristopu k STO in ji zagotovijo stalno pomoč pri izpolnjevanju potrebnih zahtev; poziva Komisijo, naj podpre Ukrajino, da čimbolj izkoristi odobrena prehodna obdobja, ki ji bodo omogočila izpolnjevanje pogosto zahtevnih meril za članstvo v STO;
3.
pozdravlja odločitev EU, da se Ukrajini dodeli status tržnega gospodarstva, s čimer priznava velika prizadevanja vlade Ukrajine za vzpostavitev dobro delujočega tržnega gospodarstva v državi; poziva vlado Ukrajine, da utrdi te dosežke z zagotovilom o ustreznem spopadanju z resnim izkrivljanjem trga;
Vzpostavitev območja proste trgovine med EU in Ukrajino
4.
pozdravlja dejstvo, da bo stalna ocena učinka o trajnostni trgovini, ki se izvaja v okviru Komisije, dokončana do začetka uradnih pogajanj o območju proste trgovine, potem ko bo Ukrajina dokončala proces pristopa k Svetovni trgovinski organizaciji in ko bo ukrajinski parlament ratificiral izid pogajanj; poziva Komisijo in vlado Ukrajine, da previdno upoštevata rezultate študije o trajnostni oceni učinka pri dokončnem odločanju o vsebini sporazuma o območju proste trgovine;
5.
poziva pogodbenici, da skrbno preučita vzpostavitev zanesljivega in učinkovitega institucionalnega okvira, ki zagotavlja ustanovitev skupnih nadzornih odborov, odgovornih za priporočila, ki bodo omogočila nadaljnje izboljšanje skupnih trgovinskih in gospodarskih odnosov ter spodbudila vzpostavitev delujočega mehanizma za reševanje sporov, ter pooblastila za delovanje teh odborov;
6.
poziva Komisijo in ukrajinsko vlado, naj še pred zaključkom pogajanj o območju proste trgovine ustanovita forum za trajnostni razvoj, ki bo odprt za predstavnike civilne družbe, s poudarkom na podnebnih spremembah;
7.
ugotavlja, da bo območje proste trgovine z Ukrajino nedvomno imelo dolgoročne pozitivne učinke, vendar lahko ima tudi negativne kratkoročne in srednjeročne učinke na vzhodne države članice, s katerimi se je treba spoprijeti;
8.
poziva Ukrajino, naj nadaljuje s pripravo in izvrševanjem carinske zakonodaje, ki bo usklajena z mednarodnimi standardi in standrdi EU ter izboljša delovanje carinske službe s poenostavitvijo in modernizacijo carinskih postopkov tako na mejah kot v notranjosti države; poziva Komisijo, naj podpre prizadevanja Ukrajine na tem področju z zagotovitvijo dodatne tehnične pomoči in namenske finančne podpore;
9.
ugotavlja, da je, ne glede na to, da najbolj konkurenčni proizvodi, ki se uvozijo iz Ukrajine, niso vključeni v shemo splošnih tarifnih preferenc EU, ta sistem v veliko pomoč ukrajinskim proizvajalcem, ki želijo vstopiti na evropski trg; poziva Komisijo in države članice, da preuči možnost nadaljnje liberalizacije trgovine z Ukrajino z dodelitvijo pravice do posebne preferencialne ureditve v okviru tako imenovane klavzule o delavskih pravicah (odobritev preferencialne obravnave držav, kot je Ukrajina, ki so sprejele konvencijo Mednarodne organizacije dela (ILO) o temeljnih pravicah delavcev);
Industrijska politika
10.
poziva Ukrajino, da oblikuje dodatne domače reforme, ki bodo omogočile temeljitejše in trajnostno vključevanje na svetovne trge in v vrednostne verige; poudarja, da mora diverzifikacija izvoza potekati vzporedno s krepitvijo domačega trga, saj bo le tako postal izvoz zanesljiv vir prihodnje gospodarske rasti v Ukrajini;
11.
poziva Ukrajino, da spodbuja učinkovito delovanje javnih storitev in lahko dostopnost vsem državljanom do teh storitev ter da nameni večjo pozornost liberalizaciji trga z zagotavljanjem uspešnega izvajanja postopka privatizacije, odpravljanjem monopolov in neodvisnostjo nacionalne banke Ukrajine;
12.
meni, da je pomembno razlikovati med komercialnimi in javnimi storitvami, pri čemer slednje ne smejo biti podvržene liberalizaciji, da se zagotovi zaščita osnovnih potreb prebivalstva in dober dostop do nujnih javnih dobrin, na primer zdravstva, izobrazbe, pitne vode in energije;
13.
poziva Ukrajino, da uravnoteži večje pravice delničarjev in investitorjev, izhajajoče iz vstopa v STO, tako da omogoči lažji dostop državljanov do podatkov o podjetjih, da zagotovi dosledno izvajanje socialnih, materialnih in človekovih pravic, ter da se približa mednarodnim standardom na področju socialne odgovornosti podjetij, računovodstva in revizorstva; vztraja, da morajo imeti civilna in gospodarska sodišča v Ukrajini večjo vlogo pri preprečevanju diskriminacije in zlorabe;
14.
poziva Ukrajino, da vzpostavi skladen in učinkovit davčni sistem, skladen z zakonodajo in prakso EU; opozarja, da so zanesljive in učinkovite finančne storitve osnovni pogoj za vsako prihodnjo gospodarsko rast v Ukrajini; poudarja potrebo po posodobitvi in razširitvi predpisov proti pranju denarja in davčnim utajam; poziva Ukrajino, da takoj odpravi vse diskriminatorne davčne prakse proti tujim subjektom;
15.
z zaskrbljenostjo ugotavlja, da je korupcija v državi kljub prizadevanjem ukrajinske vlade še vedno široko uveljavljena ter je glavna ovira za gospodarsko rast in dostop tujega kapitala; poziva vlado Ukrajine, da sprejme ustrezne pobude za boj proti korupciji in da se posebej posveti njenim temeljnim vzrokom;
16.
ugotavlja, da sta sektorja litega železa in jekla večji del izvoza končnih izdelkov iz Ukrajine in največji vir dohodka iz trgovine za državo; pozdravlja sklenitev sporazuma o jeklu z dne 18. junija 2007, ki je omogočil bistveno povečanje kvot za sprejem ukrajinskih jeklarskih izdelkov v Skupnosti in spodbudil bolj učinkovito, čeprav postopno liberalizacijo blagovne menjave med Ukrajino in EU; verjame, da bo ta sporazum bistveno prispeval k spodbujanju ciljev sporazuma o partnerstvu in sodelovanju in omogočil boljšo vključenost trgov v skladu z določbami STO po odpravi količinskih omejitev;
17.
poziva Ukrajino, da odpravi izkrivljanje konkurence, ki je vir nepoštene trgovine, in tako pomaga vzpostaviti usklajene trgovinske odnose; prav tako poziva Komisijo, da zagotovi uporabo instrumentov trgovinske zaščite le, kadar izkrivljanje trgovine povzročita škodljivi damping ali subvencioniranje;
18.
poziva vlado Ukrajine, da opusti dajanje nezakonitih subvencij ukrajinskim izvoznim podjetjem, s čimer krši pravila Svetovne trgovinske organizacije, in se izogiba vsakemu izkrivljanju trga;
19.
ugotavlja, da trenutni trgovinski tokovi Ukrajine, ki beležijo močno rast, niso trajnostni zaradi izrazite odvisnosti od kratkotrajnih in cikličnih dejavnikov, na primer porast svetovne porabe in cen jekla;
20.
spodbuja približevanje standardov v kmetijskem, industrijskem in storitvenem sektorju ter poziva Komisijo, da zagotovi potrebno denarno in tehnično pomoč za zagotovitev skladnosti s standardi Skupnosti;
21.
izraža zaskrbljenost zaradi pogojev dela in nizkih plač rudarjev ter povečanega števila rudarskih nesreč v Ukrajini; poziva vlado Ukrajine, da zagotovi ustrezno izvajanje temeljnih pravic delavcev glede varnosti in minimalne plače;
Zadeve, povezane z energijo in tranzitom
22.
poziva k okrepitvi dialoga na visoki ravni med Ukrajino in EU v energetskem sektorju za izvajanje memoranduma o soglasju o sodelovanju na področju energije med EU in Ukrajino v celoti;
23.
meni, da mora biti, glede na potrebo, da se proti podnebnim spremembam borimo tudi z bolj trajnostno trgovino, dostop do virov energije predmet večstranske določitve pravil, ki je ne smejo spodkopavati dvostranski trgovinski sporazumi, ki se potegujejo za najugodnejše pogoje dostopa;
24.
poziva Ukrajino, da razvije skladen pristop k energiji s ciljem zagotavljanja raznolikosti in varnosti oskrbe z energijo, ki poteka preko ozemlja Ukrajine, jedrske varnosti, reforme domačega energetskega trga, razvoja in posodobitve infrastrukture energetskega sektorja (vključno z naftovodi), učinkovite uporabe energije in boljšega izkoriščanja obnovljivih virov energije;
25.
poudarja pomembnost zagotavljanja varnega, preglednega in zanesljivega tranzitnega prometa energije med Ukrajino in EU;
26.
odločno podpira postopno vključevanje Ukrajine v vseevropska prometna omrežja; meni, da je to ključni dejavnik za uspešno delovanje sporazuma o območju proste trgovine med EU in Ukrajino;
Pravice intelektualne lastnine
27.
poziva Ukrajinske oblasti, da v okviru procesa pristopa k STO in ustreznih dvostranskih sporazumov z EU uskladi svojo zakonodajo o intelektualni lastnini in izvajanje zakonodaje s pravnim redom Skupnosti, s pravili STO, zlasti s trgovino povezanimi vidiki pravic intelektualne lastnine, in z drugimi mednarodnimi standardi s tega področja ter da zagotovi popolno, dosledno in trajnostno izvajanjezakonodaje za učinkovit boj proti ponarejanju in piratstvu; poziva ukrajinskega zakonodajalca, da se že v zgodnji fazi priprave in pred sprejemanjem kakršnih koli sprememb zakona o avtorskih pravicah, posvetuje z EU in vsemi zainteresiranimi stranmi, predvsem s predstavniki imetnikov pravic, še posebej ko gre za predloge sprememb glede digitalnih pravic, ureditve kolektivnega upravljanja s pravicami in določb o izvrševanju;
28.
spodbuja ukrajinske oblasti pri izvajanju vseh potrebnih in učinkovitih ukrepov za nevtralizacijo virov nezakonitih dejavnosti, na primer tovarne optičnih diskov, ki izdelujejo nezakonite kopije avtorsko zaščitenih izdelkov, in internetne strani, ki protizakonito vsebujejo avtorsko zaščitene materiale, ter za izkoreninjenje piratstva s tržnic, na primer s tržnice Petrovka v Kijevu; ugotavlja, da morajo ti ukrepi vključevati večkratne in nenapovedane inšpekcijske preglede v sodelovanju z imetniki pravic;
29.
poudarja potrebo po prilagoditvi sedanjega sistema sodišč, da se učinkovito zaščitijo pravice intelektualne lastnine ter da se zagotovi hitrejši sodni pregon in kaznovanje vseh oseb, vpletenih v nezakonito trgovino, tj. tako proizvajalcev kot prodajalcev; ugotavlja, da je ukrajinskim pravosodnim organom treba dati navodilo, da po pravilu zasežejo in uničijo očitno ponarejene in piratske materiale;
30.
poziva ukrajinske oblasti, da v tesnem sodelovanju z imetniki pravic ponovno preuči hologramski sistem avtorsko zaščitenih izdelkov;
31.
poziva ukrajinske carinske organe, da znatno okrepijo aktivnosti proti uvozu piratskih diskov ruskega izvora in da izboljšajo sodelovanje z zasebnim sektorjem;
Sodelovanje na področju znanosti in izobraževanja
32.
poziva Ukrajino, naj nameni večjo prednost razvoju gospodarskega modela, zasnovanega na gospodarstvu znanja, in naj močno poveča delež BDP, namenjen znanstvenim raziskavam in akademskim izmenjavam; poziva Komisijo, naj nudi finančno in tehnično podporo;
33.
poudarja, da je sodelovanje na področjih znanosti, raziskav in tehnologije ključnega pomena za razvoj nacionalnega gospodarstva in vzpostavitev ugodne klime za investicije in inovacije; meni, da je v ta namen treba še naprej razvijati bilateralne odnose med EU in Ukrajino in skupno politiko EU do Ukrajine;
34.
poziva Komisijo in vlado Ukrajine k okrepitvi sodelovanja na področju programov znanosti, tehnologije, izobraževanja, usposabljanja ter izobraževalnega in znanstvenega učenja, kot na primer Erasmus Mundus in Jean Monnet; podpira vzpostavitev tesnejših čezmejnih vezi in sodelovanja med univerzami in raziskovalnimi centri;
35.
poudarja, da mora EU podpreti ukrajinski izobraževalni sistem z vzpostavitvijo programov za podporo in finančnih spodbud za razvoj znanstvenih in tehnoloških raziskav, ki bodo pripomogle k višji in bolj trajnostni gospodarski rasti ter kulturnemu in znanstvenemu razvoju države;
Kmetijstvo in okoljske zadeve
36.
pozdravlja podpis memoranduma o soglasju o strukturiranem dialogu o kmetijskih vprašanjih oktobra 2006; poudarja, da kmetijski sektor izpolnjuje pomembne naloge v povezavi z ohranjanjem okolja, neodvisnostjo pri preskrbi s hrano in socialnim ravnovesjem, predvsem glede razlik med razvojem podeželja in mestnega okolja, kar opravičuje višje carine v tem sektorju kot pri nekmetijskih izdelkih;
37.
poziva k podpori kmečkega in podeželskega prebivalstva z izboljšanjem njihovega gospodarskega položaja in razvojem podeželja; poudarja, da mora ta podpora vključevati finančno in infrastrukturno pomoč, olajšanje dostopa do posojil manjšim pridelovalcem, vzpostavitev sistema uravnotežene pomoči, ki bo favoriziral male in mlade pridelovalce, ter vzpostavitev programov poklicnega usposabljanja; poudarja potrebo po vzpostavitvi mreže za regijsko povezanost med podeželjem in urbanimi območji ter po izboljšanju dostopa do informacij na podeželju;
38.
poziva Komisijo, da začne razprave s ciljem rednega sodelovanja na sanitarnem in fitosanitarnem področju; poziva Komisijo, da začne pogajanja z Ukrajino o zaščiti geografskih označb in vključi rezultate teh pogajanj v prihodnji sporazum o območju proste trgovine;
39.
poziva Ukrajino k takojšnjemu umiku omejevalnih izvoznih kvot na pšenico, določenih oktobra 2006, ki so povzročile škodo prav ukrajinskemu kmetijstvu, hkrati pa zaradi nepreglednega sistema na osnovi licenc ustvarjajo nove priložnosti za korupcijo;
40.
poudarja pomen razvoja okoljskih programov v Ukrajini, izhajajočih iz "nacionalne strategije za okolje" za obdobje 1998-2008, in ratifikacije kjotskega protokola za zagotovitev okoljske varnosti v regiji, vključno z jedrsko energijo, vodovodnim omrežjem in aktivnostmi za preprečevanje propadanja Črnega morja;
41.
poudarja potrebo, da Ukrajina v luči vključevanja v območje proste trgovine EU sprejme pravila o certificiranju uvoznikov, izvoznikov in transporta ter da zaostri sanitarna in fitosanitarna pravila, da bodo primerljiva s pravili, ki veljajo v EU;
Gospodarski odnosi s sosednjimi partnerskimi državami (vključno z Rusijo)
42.
je seznanjen s pogojno priključitvijo Ukrajine k enotnemu gospodarskemu prostoru z Rusijo in ostalimi bivšimi republikami Sovjetske zveze; opozarja, da bi polno izvajanje nekaterih določb iz sporazuma o enotnem gospodarskem prostoru lahko bilo v konfliktu z vzpostavitvijo delujočega območja proste trgovine z EU; poziva Ukrajino, da gospodarske odnose z Rusko federacijo razvija na način, ki ne bo oviral progresivnega in globljega vključevanja Ukrajine v enotni trg Skupnosti;
43.
poziva Komisijo, da spodbudi tristranski dialog med Ukrajino, Rusijo in EU, ki bo pospešil ustvarjanje klime varnosti in miru v regiji ter bo Ukrajini omogočil krepitev lastne neodvisne identitete brez nevarnosti izolacije; poudarja potrebo po spodbujanju dialoga, v okviru tem mednarodne skupnosti, o skupnih interesih, predvsem glede varnosti in obrambe, energije ter razvoja tako kvantitativno kot kvalitativno učinkovitejše transportne mreže;
Končne opombe (vključno z evropsko sosedsko politiko)
44.
pozdravlja izjavo, ki jo je sprejel ukrajinski parlament 27. februarja 2007 o začetku pogajanj med Ukrajino in EU s ciljem skleniti nov sporazum o partnerstvu in sodelovanju z EU;
45.
pozdravlja sodelovanje Ukrajine pri stabilizaciji regije in spodbuja krepitev njene vloge pri vzpostavljanju sporazumov o gospodarskem sodelovanju, še posebej s sosednjimi državami z območja črnomorske regije;
46.
poudarja pomen hitre uveljavitve in izvrševanja sporazuma z Ukrajino o poenostavitvi vizumskih postopkov in ponovnem sprejemu;
47.
podpira mednarodno, predvsem čezmejno in medregijsko, sodelovanje na gospodarskem in drugih področjih, na primer organizacija evropskega nogometnega prvenstva leta 2012 skupaj s Poljsko;
48.
poziva Ukrajino, da podpre in ustvari ugodno klimo za mala in srednje velika podjetja ter za spodbujanje podjetniškega duha in osebne odgovornosti;
49.
poziva Komisijo in vlado Ukrajine, da še naprej izvaja ukrepe spremljanja (določene glede na rezultate pravilne ocene) v zvezi z vplivom širitve EU na trgovino med EU in Ukrajino; poudarja pomen vzpostavitve dialoga za oceno vpliva širitve iz leta 2007 na trgovinske in gospodarske odnose, z možnostjo priprave ustreznih ukrepov za zmanjšanje morebitnih izgub;
50.
izpostavlja strateško pomembnost Ukrajine ter poziva Komisijo in države članice, da prihodnjim dvostranskim odnosom dodajo novo in bolj povezano razsežnost, ki temelji na celovitem sodelovanju in solidarnosti, pri čemer se spoštujejo posebne značilnosti povezav, ki so se oblikovale na podlagi sosedstva in zgodovine, zlasti v zvezi z Rusijo;
51.
je zaskrbljen zaradi pomanjkanja jasnih opredelitev in perspektive evropske sosedske politike ter dolgoročne strateške vizije za razvoj in stabilizacijo vzhodne Evrope; poudarja, da mora postopek vključevanja Ukrajine postati prava politična prednostna naloga programa EU;
52.
opozarja na vztrajno ponavljanje zahteve, da Svet sistematično uporabi klavzulo o človekovih pravicah in demokraciji v odnosih z vsemi sodelujočimi državami v okviru evropske sosedske politike; poziva Svet, da pojasni, kako namerava uporabiti omenjeno klavzulo v pogajanjih o novem nadgrajenem sporazumu z Ukrajino;
o
o o
53.
naroči predsedniku, naj to resolucijo posreduje Svetu, Komisiji ter vladi in parlamentu Ukrajine.
