Vprašanje za ustni odgovor O-0163/2010
za Komisijo
Člen 115 poslovnika
Marie-Christine Vergiat
v imenu skupine GUE/NGL Zadeva: Tunizija - o členu 61a kazenskega zakonika
Tunizijski parlament je 15. junija 2010 sprejel novo spremembo člena 61a kazenskega zakonika, ki obravnava kršenje tunizijske zunanje varnosti. Sedanji člen 61a kriminalizira stike „z agenti tujih sil z namenom spodkopati vojaške ali diplomatske razmere v Tuniziji“. Tunizijci so lahko za to kaznivo dejanje obsojeni na največ 20 let zapora z minimalno kaznijo petih let. Nova zakonodaja določa, da bo kaznovan vsak Tunizijec, ki vzpostavi stike z agenti, institucijo ali organizacijo tuje države, da bi ogrozil „življenjske interese Tunizije“ in njeno „gospodarsko varnost“.
Kazenski zakonik je bil spremenjen, da bi kriminaliziral aktiviste na področju človekovih pravic zaradi njihove zagovorniške dejavnosti in da bi se zlasti osredotočil na zagovornike človekovih pravic, ki so se pred kratkim srečali z evropskimi uradniki in poslanci zaradi zaskrbljujočih razmer na področju človekovih pravic v Tuniziji v času, ko se je EU pogajala o krepitvi odnosov s to državo.
Poleg tega je tunizijska vlada zamrznila sredstva EU za neodvisne organizacije civilne družbe, natančneje za Tunizijsko ligo za obrambo človekovih pravic (Tunisian League for the Defence of Human Rights) leta 2006 in za Tunizijsko demokratično žensko zvezo (Tunisian Democratic Women’s Association) februarja 2010.
Ali Komisija meni, da nove zakonodajne določbe nasprotujejo členu 2 pridružitvenega sporazuma med Tunizijo in EU iz leta 1995, ki določa, da mora biti vodilo za domačo in mednarodno politiko obeh strani spoštovanje demokratičnih načel in temeljnih pravic, ter da je sprejetje teh določb ovira za okrepitev odnosov med EU in Tunizijo?
Katere konkretne ukrepe bo Komisija sprejela, da bi zagotovila učinkovito uporabo evropskih sredstev?
Kakšna je strategija Komisije v zvezi s Tunizijo na področju človekovih pravic glede na končno izjavo pridružitvenega sveta EU–Tunizija z dne 11. maja 2010?
