10.6.2008
PREDLOG RESOLUCIJE
za zaključek razprave o izjavi Komisije
v skladu s členom 103(2) poslovnika,
ki ga predlaga Arlene MCCARTHY (predsednica)
v imenu Odbora za notranji trg in varstvo potrošnikov
o 40. obletnici carinske unije
Resolucija Evropskega parlamenta o 40. obletnici carinske unije
Evropski parlament ,
–
ob upoštevanju nedavno sprejete Uredbe (ES) št. 450/2008 Evropskega parlamenta in Sveta o carinskem zakoniku Skupnosti (posodobljeni carinski zakonik) UL L 145, 4.6.2008, str. 1. ,
–
ob upoštevanju Sklepa 70/2008/ES Evropskega parlamenta in Sveta o brezpapirnem okolju za carino in trgovino,
–
ob upoštevanju Sklepa 624/2007/ES Evropskega parlamenta in Sveta o vzpostavitvi akcijskega programa za carino v Skupnosti (Carina 2013),
–
ob upoštevanju sporočila Komisije o strategiji za nadaljnji razvoj carinske unije (KOM (2008)0169),
–
ob upoštevanju poročila preiskovalnega odbora za tranzitni sistem Skupnosti (januar 1996 – marec 1997),
–
ob upoštevanju sporazuma iz leta 1997 med Evropsko skupnostjo in Združenimi državami Amerike o carinskem sodelovanju in medsebojni pomoči v carinskih zadevah UL L 222, 12.8.1997, str. 17. ,
–
ob upoštevanju predloga sklepa Sveta o pristopu Evropskih skupnosti k Svetovni carinski organizaciji in uresničevanju pravic in obveznosti, podobnih začasnemu članstvu (KOM(2007)0252),
–
ob upoštevanju sklepov z zasedanja Sveta 14. maja 2008 o carinski uniji,
–
ob upoštevanju poročila o carinskih dejavnostih Skupnosti glede ponarejanja in piratstva, ki ga je Komisija objavila 19. maja 2008,
–
ob upoštevanju člena 103(2) svojega poslovnika,
A.
ker ima carinska unija od leta 1968 pomembno vlogo pri ohranjanju in razvijanju enotnega trga ter pri ustvarjanju blaginje, tako da omogoča zakonito in konkurenčno trgovino z Unijo in znotraj nje, hkrati pa ščiti njene državljane,
B.
ker obstoj carinske unije pomeni, da na notranjih mejah med državami članicami ni carin, da obstajajo skupne carine za uvoz iz tretjih držav in skupna pravila o poreklu za izdelke iz tretjih držav ter skupna določitev carinske vrednosti,
C.
ker se zakonodaja Skupnosti razvija tako, da zagotavlja, da ista pravila veljajo za vse izdelke, uvožene v EU,
D.
ker imajo carinski organi EU dvojno vlogo, in sicer da obračunavajo uvozne dajatve in davke ter da ščitijo zdravje in varnost državljanov na zunanjih mejah EU,
E.
ker se je prvi preiskovalni odbor osredotočil na carinska vprašanja in je že ugotovil, da mora biti za zagotovitev potrebnega zaupanja gospodarskih akterjev in širše javnosti, da je trgovinsko okolje enotnega trga ustrezno zaščiteno, vzpostavitev enotnega okvira EU za carinske storitve dolgoročni cilj EU 17.3.1. Poročilo o tranzitnem sistemu Skupnosti, Preiskovalni odbor o tranzitnem sistemu Skupnosti, 1997. ,
F.
ker je globalizacija povzročila veliko povečanje mednarodne trgovine in razvoj novih izdelkov in vzorcev potrošnikov, a tudi privedla do novih groženj, kot so svetovni terorizem, podnebne spremembe in nezakonita trgovina,
G.
ker je zmanjševanje stroškov, povezanih s spoštovanjem zakonov, in upravnih stroškov postalo glavno vprašanje za učinkovito in uspešno upravljanje v EU,
Razvoj carinske unije
1.
meni, da 40 let carinske unije predstavlja velik dosežek in koristi za podjetja in državljane EU;
2.
poudarja, da carinski organi, ki so v glavnem odgovorni za nadzor mednarodne trgovine EU, tako prispevajo k zagotavljanju odprte in pravične trgovine, izvajanju zunanje razsežnosti notranjega trga, skupne trgovinske politike in drugih skupnih politik EU, ter zagotavljanju varnosti celotne dobavne verige;
3.
priznava, da so ukrepi carinskih organov namenjeni zaščiti finančnih interesov EU in njenih držav članic ter zaščiti EU pred nepravičnimi in nezakonitimi trgovinskimi praksami;
4.
prav tako priznava, da so ukrepi namenjeni zagotavljanju varnosti in zaščite EU in njenih prebivalcev pa tudi zaščite okolja in ohranjanju pravičnega ravnotežja med potrebo po izvajanju carinskih pregledov in omogočanju zakonite trgovine za izboljšanje evropske konkurenčnosti;
5.
pri tem čestita carinskim uradnikom za njihovo uspešno delo pri boju proti ponarejanju, kar je pripeljalo do zaplembe 128 milijonov ponarejenih izdelkov v letu 2006;
6.
zato pozdravlja sporočilo Komisije o strategiji za nadaljnji razvoj carinske unije, namenjen določitvi jasne usmeritve za carino v obdobju od 2013 do 2019;
7.
poudarja, da morajo carinski organi EU vedno vnaprej predvideti izzive ter razviti in uporabiti najnovejše znanje, tehnologije in metode za omogočanje in nadzorovanje trgovine na najučinkovitejši in najuspešnejši način;
8.
poudarja, kako pomembno je, da se države kandidatke uskladijo s standardi EU v carinskih zadevah, ter je seznanjen s tehnično pomočjo za države kandidatke, ki jo izvajajo Komisija in države članice;
Tesnejše sodelovanje
9.
pozdravlja napoved s seminarja v Saalfeldnu v Avstriji, ki je potekal 8., 9. in 10. aprila 2008, o tesnejšem sodelovanju med carinsko upravo in organi za nadzor 32 nacionalnih trgov (27 držav članic, Hrvaška, Turčija, Norveška, Švica in Združene države Amerike) z namenom zaščititi državljane EU pred uvozom nevarnih izdelkov;
10.
meni, da je sodelovanje bistveno za zagotovitev uspešnosti carinskih služb EU, ki se morajo boriti proti velikemu številu nevarnosti;
11.
zato poziva države članice, naj okrepijo upravno sodelovanje med carinskimi organi držav članic ter med carinskimi in drugimi vladnimi agencijami, kot so veterinarski organi in organi, pristojni za varnost proizvodov, da bo zagotovljeno upravljanje zunanjih meja Evropske unije kot skupna odgovornost ter tudi varnost in zaščita državljanov EU;
12.
poziva Komisijo, naj z obstoječimi in novimi programi carinskega sodelovanja okrepi sodelovanje s trgovinskimi partnerji, da bo omogočena trgovina za zanesljive trgovce in zagotovljena varnost dobavne verige;
13.
poudarja, da je pomembno zagotoviti, da so vse zainteresirane strani gospodarstva zastopane v carinskemu odboru;
14.
odobrava sklenitev različnih sporazumov, ki jih je podpisala EU s svojimi glavnimi trgovinskimi partnericami po svetu;
15.
poziva Komisijo in države članice, naj okrepijo mednarodno sodelovanje v okviru mednarodnih organizacij (Svetovna trgovinska organizacija in Svetovna carinska organizacija) ter s tretjimi državami na področju carine; poudarja, da bi s tem dosegli učinkovitejši carinski nadzor in spodbujanje standardov EU, hkrati pa tudi omogočili Evropski uniji in njenim trgovinskim partnerjem, da bodo uživali ugodnosti trgovine; prav tako poudarja, da bo to omogočilo skupne dejavnosti in pilotne projekte za okrepitev sodelovanja med carinskimi uradniki EU in tretjih držav;
Varnostna vprašanja
16.
poziva države članice, naj še okrepijo vlogo carine pri boju proti posebnim nevarnostim, ki jih predstavljajo ponarejeni izdelki, zlasti ponarejena zdravila in igrače;
17.
poziva Komisijo, naj še naprej nasprotuje nedavni ameriški zakonodaji o stoodstotnem pregledu tovornih ladijskih zabojnikov v tujih pristaniščih; poudarja, da ni bilo dokazano, da je ta enostranska odločitev ZDA potrebna ali učinkovita v gospodarskem in varnostnem smislu;
18.
meni, da predlog spremembe 648/2005 (»varnostna sprememba«) že izpolnjuje pričakovanja ameriških organov, kar zadeva varnostni nadzor v Evropi;
Izboljšanje učinkovitosti, uspešnosti in izvajanja notranjega trga
19.
pozdravlja pobudi, ki naj bi jih Skupnost razvila v naslednjih desetih letih, ki bosta po najboljših močeh služili državljanom EU, in sicer predlog o elektronski carini, ki ga je Parlament že potrdil, in vzpostavitev evropske mreže carinskih laboratorijev za enotno tolmačenje novih tehničnih standardov EU;
20.
priznava, da bo ta posodobitev omogočila okrepitev boja proti nevarnim izdelkom in zaščite potrošnikov;
21.
poziva države članice, naj sočasno in na usklajen način razvijejo nove delovne metode in tehnologijo za zagotovitev usklajenega in skupnega izvajanja carinske zakonodaje; poziva Komisijo, naj pozorno spremlja enotno uporabo carinske zakonodaje v državah članicah in o tem poroča Parlamentu;
22.
poziva države članice, naj carinskim organom namenijo dovolj sredstev ter naložb (tehnoloških in človeških), da bodo lahko opravljali svoje naloge, upravljali nove brezpapirne sisteme in izobraževali svoje zaposlene;
23.
poziva države članice, naj zagotovijo visoko stopnjo sodelovanja med carinskimi organi in poslovno skupnostjo za izboljšanje spoštovanja zakonov in zmanjšanje birokracije, zlasti z uporabo pristopa, ki bo usmerjen k obvladovanju tveganj, in razvojem storitev »eno samo okence« in »vse na enem mestu«;
24.
naroči svojemu predsedniku, naj to resolucijo posreduje Svetu, Komisiji in državam članicam.
