Direktiva o trošarinah
Gospodarske in denarne zadeve
2008-11-18 - 13:57
Evropski parlamentarci so v torek s 328 glasovi za, 319 proti in 34 vzdržanimi glasovi sprejeli stališče o predlogu direktive o trošarinah, s katero naj bi zakonodaja na tem področju postala jasnejša in bolj razumljiva. Dopolnila Parlamenta se tičejo predvsem nakupov v brezcarinskih prodajalnah in okvirnih količin za nakupe tobačnih izdelkov ter alkoholnih pijač.
Leta 2003 je bil v Evropski uniji uveden sistem za informatizacijo gibanja in nadzora trošarinskega blaga EMCS. Nova direktiva bo zato morala upoštevati nove pravne pojme in predvsem posodobiti besedilo določb, vključno s poenostavitvijo trošarinskih postopkov, zlasti za trgovce, ki izvajajo čezmejno dejavnost.
Direktiva opredeljuje, kaj je to trošarina, medtem ko bodo opredelitve trošarinskega blaga, struktura trošarine, obseg oprostitev ter minimalne stopnje trošarine, ki jih morajo upoštevati države članice, določene v posebnih direktivah. Zakonodaja še določa, kdaj nastane trošarina, kakšni so pogoji za odlog plačila in postopki za gibanje trošarinskega blaga. V direktivi je še določeno, da lahko trošarine oproščeno blago kupujejo samo potniki na poletu ali plovbi v tretjo državo.
Brezcarinske prodajalne tudi na kopenskih mejnih prehodih
Besedilo direktive, kot ga predlaga Komisija, omejuje brezcarinsko nakupovanje na lete ali ladijske prevoze v tretjo državo, zato bi ta določba povzročila zapiranje brezcarinskih prodajaln na kopenskih prehodih. Parlament pa vlaga dopolnilo, ki bi ohranilo brezcarinske prodajalne tudi na kopenskih mejah EU s tretjo državo ali tretjim ozemljem, torej tudi na meji Slovenije s Hrvaško. Brezcarinske prodajalne pa bodo morale zagotavljati, da izpolnjujejo vse pogoje za preprečevanje morebitne utaje, izogibanja ali zlorabe.
Poslanci so izglasovali še dopolnilo, s katerim opredelitev potnika, ki potuje na tretje ozemlje ali v tretjo državo, pomeni vsakega potnika, ki zapusti Unijo po kopnem, ter vsakega potnika z dokumentom za potovanje po zraku ali morju, ki dokazuje, da je končni namembni kraj letališče ali pristanišče na tretjem ozemlju ali v tretji državi. V predlogu Komisije je govor o neposrednem namembnem kraju v tretji državi.
Parlament tako zagovarja, da bi bilo treba ohraniti možnost brezcarinskega nakupa v vseh fazah prevoza v okviru povezovalnih letov s končnim namembnim krajem v tretji državi. V praksi to pomeni, da bi, če bi obveljal predlog Parlamenta, potnik z Brnika prek Münchna do, na primer, New Yorka, blago brez carine lahko kupil že na letališču v Sloveniji in ne šele ob prestopanju v Nemčiji.
Okvirne omejitve za alkohol in tobačne izdelke
Državljani EU lahko alkohol in tobačne izdelke v drugi državi članici kupujejo brez dodatnega plačila trošarin, če gre za osebno uporabo. Evropska zakonodaja določa okvirne omejitve za osebno uporabo, vendar so nekatere države članice te količine razumevale kot zgornjo mejo, kar so tako Komisija, Parlament kot tudi Evropsko sodišče razglasili za napačno interpretacijo zakonodaje.
Komisija zato predlaga odpravo okvirnih omejitev, čemur pa poslanci nasprotujejo, saj menijo, da bi to lahko povzročilo pravno negotovost in zmedo pri potrošnikih ter nadzornih organih. Predlagane okvirne omejitve za osebno uporabo naj bi po mnenju Parlamenta tako ostale:
(a) za tobačne izdelke:
– 400 cigaret,
– 200 cigarilosov,
– 100 cigar,
– tobak za kajenje: 500 gramov;
(b) za alkoholne pijače:
– žgane pijače: 5 litrov,
– vmesni proizvodi: 10 litrov,
– vino: 45 litrov (vključno z največ 30 litrov penečega vina),
– pivo: 55 litrov.
Poslanci so še sprejeli dopolnilo, ki določa, da lahko države članice obračunajo svojo trošarino za goriva, "če take proizvode na neobičajen način prevažajo fizične osebe ali kdo drug v njihovem imenu". Neobičajni prevoz lahko pomeni vsak prevoz goriva in kurilnega olja, razen prevoz v rezervoarjih vozil ali v ustreznih ročkah za rezervno gorivo.
Nadaljevanje zakonodajnega postopka
Parlament sprejema direktivo v postopku posvetovanja, zato njegova dopolnila niso zavezujoča za Svet EU. Davčna zakonodaja se v Svetu sprejema s soglasjem in ob prejšnjem poskusu posodabljanja direktive v letih 2004/05 ga ministri držav članic niso dosegli.
Poročilo: Astrid Lulling (A6-0417/2008) - Splošni režim za trošarino Postopek posvetovanja Razprava: ponedeljek, 17. november 2008 Glasovanje: torek, 18. november 2008
20081117IPR42168 Poročilo: Astrid Lulling - Splošni režim za trošarino
-//EP//TEXT REPORT A6-2008-0417 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
